text:
Babangamiwe no kutagerwaho n’amashanyarazi abandi bayafite
Abatuye mu Murenge wa Gasange mu Karere ka Gatsibo, bibaza impamvu badahabwa w’amashanyarazi, kuko nta n’ipoto ishinze mu murenge wabo.
Aba baturage bahamya ko ibikorwaremezo bitandukanye birimo kugenda bibageraho ku buryo bushimishije, gusa ngo bibaza impamvu mu murenge wabo nta na hamwe wasanga umuriro w’amashanyarazi, nk’uko Bitunguramye Anastase abivuga.
Agira ati Dufite ibikorwa byinshi by’iterambere, ariko uyu murenge wacu niwo usigaye wonyine utaragezwamo amashanyarazi, nta poto n’imwe bigeze bashinga, bituma hari imishinga yacu igenda idindira kubera icyo kibazo.”
Hari bamwe muri bo bavuga ko bagerageje kwishakamo ibisubizo binyuze mu gukoresha imirasire y’izuba, kuko bemeza ko umuriro uhageze byabongerera ingufu mu kazi kabo ka buri munsi.
Umunyamabanga Nshingwabikorwa w’Umurenge wa Gasange Iyakaremye Dominique, avuga ko gahunda yo kwegereza umuriro w’amashanyarazi abaturage b’uyu murenge yatangiye, bakaba bagiye kuwubona mu minsi ya vuba.
Ati “Iki kibazo kiri kwigwaho dufatanyije n’ubuyobozi bw’Akarere kacu hamwe n’abafatanyabikorwa, gahunda yo kwegereza aba baturage umuriro w’amashanyarazi irimo gutegurwa.
Ahubwo turabashishikariza kwitegura kuzawubyaza umusaruro igihe bazaba bamaze kuwubona.”
Umurenge wa Gasange utuwe n’ingo 3838, muri zo ingo zigera kuri 280 nizo zimaze kwitabira gahunda yo gukoresha imirasire y’izuba bishakamo ibisubizo, nk’uko bitangazwa n’ubuyobozi bw’uyu murenge.


c: text/html

text:
Uziya wawe agomba gutanga Dr Masengo
Yesaya 6:1 - Mu mwaka umwami Uziya yatanzemo, nabonye Umwami Imana yicaye ku ntebe y’ubwami ndende ishyizwe hejuru, igishura cyayo gikwira urusengero.
Nk’uko twabibateguje uyu mwaka utangira, inyigisho zacu z’uyu mwaka zigamije gufasha abantu guhura n’Imana. Uno munsi nashatse ko dusangira amakuru y’ukuntu Yesaya yabonye Imana.
Hari ibintu byishi byamfashije muri iki cyanditswe :
1) Mu mwaka Uziya yatanzemo (yapfiriyemo).
Uziya Umwami wa 11 wa Isiraheli yari umwe mu Bami bakomeye babayeho muri Isiraheli nyuma ya Dawidi. Umutima wa Yesaya washeshanguwe bikomeye n’urupfu rwa Uziya bivugwa ko yari n’inshuti ye ikomeye. Yesaya mu gahinda kenshi yihutiye kujya mu Ngoro y’Imana (Temple) kugirango avurwe akababaro. Aho niho yahuriye n’Imana. Niba hari icyo wabuze gikomeye muri iki gihe, ihutire kujya mu maso h’Imana. Niho honyine ababaye bahumurizwa.
2) Umwami Uziya yari yapfuye ariko Umwami w’Abami yari akiri ku ngoma.
Kimwe mu byo Yesaya yamenye mu kababaro ko kubura Uziya ni uko Imana yo yari ikiriho. Na nubu iriho! Ushobora kuba warabuze Uziya wawe uyu mwaka ariko ndakumenyesha ko Imana yawe iriho. Uziya yoba ari umugabo mwabanaga mutakibana, akazi wakoraga kashize, abana wabuze cg ababyeyi, inshuti zakuvuyeho, etc...ariko humura Umwami w’Abami aracyariho!
3) Uziya yagombaga gupfa kugirango Yesaya abone Imana.
Hari igihe ibyo twishingikirije bigomba kubanza kutuvaho kugirango duhure n’Imana. Namenye neza ko udashobora kubona Imana neza atariyo musigaranye yonyine! Mose yabonye Imana nyabyo asigaye wenyine mu butayu, Yesaya yabonye Imana amaze gupfusha umwami we n’inshuti ye. Iyo iby’agaciro mu buzima bituvuyeho, duhura n’Imana. Uziya yari imbogamizi ikomeye ku bukure bwo mu mwuka bwa Yesaya. Yagombaga kugenda kugirango ahure n’Imana. Hari igihe ibitubuza kubona Imana ari: inshuti, abo twashakanye, akazi, imitungo, icyubahiro, ...Uziya agomba gupfa uyu mwaka mu buzima bwawe. Nibwo uzahura n’Imana.
Ejo tuzakomeza tuvuga amakuru ya nyuma yo gupfa kwa Uziya.
Ariko ndagusaba gufata umwanya ugatekereza kuri Uziya ukubuza kubona Imana muri iki gihe.
Umunsi mwiza kuri twese!
Dr Fidèle MASENGO, Umushumba Foursquare Church Kimironko masengof@yahoo.fr

robotstxt: allowed

filter: keep


text:
Ku wa 23 Werurwe mu mwaka wi 2007, i Kigali, hateraniye inama nyunguranabitekerezo, y’inama y’igihugu y’abagore. Iyo nama, yateguraga kwibuka abazize genocide yo mu mwaka wi 1994, ku nshuro ya 13.
Insanganyamatsiko yo kwibuka genocide ku nshuro ya 13 igira iti ‘Twibuke genocide twita ku bacitse ku icumu, duharanira ubutabera’
Mu kiganiro yagejeje ku bitabiye iyo nama, Minisitiri w’urubyiruko, umuco na siporo, Bwana Habineza Joseph, yagarutse kuri iyo nsanganyamatsiko, asaba Abanyarwanda kumva ko igikorwa cyo kwibuka kireba buri wese, aho ari hose, aho kugiharira abacitse ku icumu n’abanyepolitiki gusa.
Minisitiri habineza, yongeyeho ko ibyo bifasha buri Munyarwanda guhangana n’ingaruka mbi za genocide, ndetse agahora arwanya ko yakongera kuba mu Rwanda.
Tubabwire ko, umuhango wo gutangiza icyumweru cyo kwibuka genocide ku nshuro ya 13, uzabera ku rwego rw’igihugu, i Murambi mu ntara y’amajyepfo, ku ya 7 Mata 2007.


text:
Impano twahawe iruta izindi ni ubugingo. Pasitori Emmanuel
IMPANO TWAHAWE IRUTA IZINDI NI UBUGINGO
1Yoh.3:1-3 Nimurebe urukundo ruhebuje Data wa twese yadukunze, rwatumye twitwa abana b’Imana kandi ni ko turi. Ni cyo gituma ab’isi batatumenye kuko batayimenye. Bakundwa, ubu turi abana b’Imana ariko uko tuzamera ntikurerekanwa. Icyakora icyo tuzi ni uko Yesu niyerekanwa, tuzasa na we kuko tuzamureba uko ari. Kandi ufite ibyo byiringiro muri we, yiboneza nk’uko uwo aboneye.
UMWAMI TWIZEYE AFITE BYOSE
Yh.1:1-4 Mbere na mbere hariho Jambo ; Jambo uwo yahoranye n’Imana kandi Jambo yari Imana. Uwo yahoranye n’Imana mbere na mbere. Ibintu byose ni we wabiremye, ndetse mu byaremwe byose nta na kimwe kitaremwe na we. Muri we harimo ubugingo, kandi ubwo bugingo bwari Umucyo w’abantu.
Abana benshi babyarwa par accident cyangwa se bitunguranye ; kenshi ababyeyi ntibishimire kwakira iyo nkuru, ariko Imana ishimwe ko twe twabyawe n’Imana yabiteguye neza. Nishimiye ko menye rwose Yesu ko ari Umukiza wanjye... (97 Gush), Imana ishimwe ko twabyawe n’Ijambo.
YAHISEMO KUTUGIRA BARUMUNA BE
Yohana .1:10-13 Yari mu isi ndetse ni we wayiremye, nyamara ab’isi ntibamumenya. Yaje mu bye, ariko abe ntibamwemera. Icyakora abamwemeye bose bakizera izina rye, yabahaye ubushobozi bwo kuba abana b’Imana. Abo ntibabyawe n’amaraso cyangwa n’ubushake bw’umubiri, cyangwa n’ubushake bw’umugabo, ahubwo babyawe n’Imana.
Mbega impano irenze kugira amazu maremare no kugira ubutunzi burenze ! iyo kuba abana b’Imana batabyawe n’ubushake bw’inyama n’amaraso. Imana ntifite ipfunwe no kutugirz nk’abana bayo ; niyo mpamvu tuzasa na Yesu niyerekanwa, si nka ba bana bakirwa mu miryango batoraguwe kuko batigera bagira isura y’umubyeyi mushya.
YESU YABAYE UMUNTU
Filip.2:5-11 Mugire wa mutima wari muri Kristo Yesu. Uwo nubwo yabanje kugira akamero k’Imana, ntiyatekereje yuko guhwana n’Imana ari ikintu cyo kugundirwa, ahubwo yisiga ubusa ajyana akamero k’umugaragu w’imbata, agira ishusho y’umuntu, kandi amaze kuboneka afite ishusho y’umuntu yicisha bugufi, araganduka ntiyanga no gupfa ndetse urupfu rwo ku musaraba. Ni cyo cyatumye Imana imushyira hejuru cyane ikamuha izina risumba ayandi mazina yose, kugira ngo amavi yose apfukame mu izina rya Yesu, ari ay’ibyo mu ijuru, cyangwa ay’ibyo mu isi, cyangwa ay’ibyo munsi y’isi, kandi indimi zose zihamye ko Yesu Kristo ari Uwiteka, ngo Imana Data wa twese ihimbazwe.
Yesu, kugira adushyikire yahindutse nkatwe. Njye ndi umukristo... (108 Gush).
YAHISEMO KUBA UWOROHEJE CYANE
Avukira mu cyaro Yitwa umwana w’umutahano cyangwa umuzanano Aba mu buzima bwa gikene Yabaye impunzi muri Afrika Yarezwe mu buryo bw’ubupfubyi (Maria yapfakaye kare) Yarenganijwe n’umuryango we Yarezwe ibinyoma n’inzego z’idini na Leta Yapfuye urupfu rw’agashinyaguro
Kubw’ibyo, Yesu biramworohera cyane kudutabara.
Iri ni ishimwe rikomeye cyane
YESU YATWOHEREFEJE UMUFASHA
YH.16:7-15
ABANAB’IMANA BAKURA IMBARAGA MU MASENGESHO Ibyak.4:31, Bamaze gusenga, aho bari bateraniye haba umushyitsi, bose buzuzwa Umwuka Wera, bavuga ijambo ry’Imana bashize amanga. Dusabwakujya mu isi dufite imbaraga.
DUFITE IMBARAGA ZO KUBA MU BUTAYU
Luka 1:80, Uwo mwana arakura, agwiza imbaraga z’umutima, aguma mu butayu kugeza umunsi yerekewemo Abisirayeli.
Ntituvuka ngo tube ingwingiri. Ikibabaje ni uko benshi, uko bakura niko batakaza imbaraga zo mu mutima kandi ntibongere kwemeraibigeragezo. Dukwiye kugwizz imbaraga zo mu mutima kandi tukemera kuba mu butayu kugeza igihe tuzerekanwa. Ryari ? Yesu naza uko dusa nibwo kuzerekanwa. Tukiri mu isi hari ubwo nabwo Imana ishima kutwubahisha mu b’isi.
TUGENDA TUGWIZA IMBARAGA
Zab.84, 5-Hahirwa ababa mu nzu yawe, Babasha kugushima ubudasiba. Sela. 6-Hahirwa umuntu ugufitemo imbaraga, Hahirwa abafite mu mitima inzira zijya i Siyoni. 7-Iyo banyuze mu gikombe cyitwa Baka bagihindura ahantu h’amasoko, Imvura y’umuhindo icyambika imigisha. 8-Bagenda bagwiza imbaraga, Umuntu wese wo muri bo aboneka mu maso y’Imana i Siyoni.
Abasenga nibakataze gusenga, abaririmba baririmbe cyane kurutaho ; biragatsindwa ko ducogora tugapfa duhagaze. Gahunda y’Imana kuri twe ni uko tugwiza imbaraga. Nk’uko Mukristo yabonaga hari umena amazi mu muriro ariko ntuzime, niko natwe, nubwo hari ibiducogoza, Imana yatwemereye imbaraga zinesha. DUHINDUKA BASHYA BURI MUNSI
2Kor.4:16-18, Ni cyo gituma tudacogora, kandi nubwo umuntu wacu w’inyuma asaza, umuntu wacu w’imbere ahora ahinduka mushya uko bukeye, kuko kubabazwa kwacu kw’igihwayihwayi kw’akanya ka none kwiyongeranya, kuturemera ubwiza bw’iteka ryose bukomeye. Natwe ntitureba ku biboneka, ahubwo tureba ku bitaboneka kuko ibiboneka ari iby’igihe gito, naho ibitaboneka bikaba iby’iteka ryose.
Ibyo turebaho kenshi, bikadutera gushima Imana, nk’ubutunzi n’imibereho myiza ; nubwo ari Imana tubikesha, na manu y’Abisiraheli barayiriye ariko ntibyababuza kurimbuka ; sibyo bifite agaciro nk’uko twaguma aho Imana idushaka. Mukundwa, uko ujya mbere, gwiza imbaraga zo mu mutima.
NTITWEMEREWE KWIGANYIRA IBY’EJO
Mt.6:25-26, "Ni cyo gitumye mbabwira nti : ntimukiganyire ngo mutekereze ubugingo muti ’Tuzarya iki ?’ Cyangwa muti ’Tuzanywa iki ?’ Ntimwiganyire ngo mutekereze iby’umubiri wanyu ngo ’Tuzambara iki ?’ Mbese ubugingo ntiburuta ibyokurya, umubiri nturuta imyambaro ? Nimurebe ibiguruka mu kirere : ntibibiba, ntibisarura, ntibihunika mu bigega, kandi So wo mu ijuru arabigaburira na byo. Mwebwe se ntimubiruta cyane ? TUBASHA KUBAHO MU BIBAZO
Nka karungu mu mahwa Nk’intama hagati y’amasega aryana Turi umucyo w’isi ...
DUFITE IMBARAGA ZO GUSINZIRA
Mu muraba Tunyura mu isayo tukambuka Twashyizweho ikimenyetso, Uwiteka azi abantu be ! Imana ishimwe ko yatugize abana bayo ! Iyi mpano ntisanzwe y’ubushobozi bwo kuba abana b’Imana.
Kandi uko ikunda Umwana wayo, njye niko inkunda ntakwiriye... (149 Gush)
Pasitori Uwambaje Emmanuel


text:
KT Radio yabakoreye ubuvugizi, bishyurwa ibirarane by’amezi 18
Abaturage babarirwa mu 190 bo mu Murenge wa Nyamirambo mu Karere ka Nyarugenge, barashimira KT Radio yabakoreye ubuvugizi bakishyurwa asaga miliyoni 2,5Frw bakoreye muri VUP ariko bakaba bari bamaze umwaka n’igice batayahabwa.
Abishyuzaga aya mafaranga y’u Rwanda miliyoni ebyiri n’ibihumbi 580 ni abakoze mu mirimo yo guhanga umuhanda Kitabi - Meraneza mu Murenge wa Nyamirambo ureshya n’ibilometero bibiri. Uwo muhanda wakozwe mu ntangiriro z’umwaka wa 2015.
Mu mpera z’ukwezi kwa gatanu muri uyu mwaka wa 2016, ni bwo KT Radio yatangaje inkuru y’aba baturage bakoze imirimo y’amaboko yo gutunganya umuhanda muri gahunda ya VUP bagaragazaga akababaro baterwa n’uko bamaze igihe kirekire bishyuza amafaranga bakoreye ariko amaso akaba yari yaraheze mu kirere.
Abaturage bavugaga ko kutishyurwa ku gihe byatumye basonza, babura amafaranga y’ishuri y’abana babo, ntibabasha no gutanga umusanzu wa mituweli, abandi babura amafaranga yo kwishyura amacumbi.
Icyo gihe, ubuyobozi bw’Akarere ka Nyarugenge bwasobanuye ko abaturage bakoreshejwe akazi k’inyongera ahatari hateganyijwe, bituma amafaranga yo kubahemba adahita aboneka vuba, ariko ko bwari bukomeje gushakisha ahandi yava.
Umuhuzabikorwa wa VUP mu Murenge wa Nyamirambo, Nsengiyumva Théogene, avuga ko hari nk’aho bageraga bakora umuhanda, bagasanga munsi harimo urutare bakabanza kurwasa no kuruvana mu nzira bityo imibyizi bateganyaga kuhakora ikiyongeraho indi itari iteganyijwe.
Umuyobozi w’Akarere ka Nyarugenge, Kayisime Nzaramba, aganira na KT Radio muri Gicurasi 2016, yari yatanze icyizere ko abo baturage bazishyurwa bitarenze ukwezi kwa Kamena 2016.
Yagize ati “Ni byo koko amafaranga ntabwo yari ateganyijwe ariko twarabikurikiranye, abaturage bacu ntabwo bagomba kuharenganira, kandi bigaragara koko ko bakoreye Akarere, tugomba kugikemura bitarenze uyu mwaka w’ingengo y’Imari wa 2015 – 2016.”
Ayo mafaranga yaje kuboneka anyuzwa muri SACCO y’Umurenge wa Nyamirambo (Trust – SACCO Nyamirambo) ndetse atangira no gutangwa.
Umucungamutungo w’Agateganyo wa Trust - SACCO Nyamirambo avuga ko batangiye kubahemba ku wa Gatanu tariki 8 Nyakanga 2016, akizeza n’abatarayabona ko bose barangiza guhembwa bitarenze kuri uyu wa Gatatu tariki 13 Nyakanga 2016.
Impamvu bose badahemberwa rimwe ngo ni uko babahemba bakurikije amatsinda barimo, kubahemba kandi bikaba bijyana no gutanga serivisi ku bandi bagana SACCO, bityo hagahembwa bamwe bamwe kugira ngo n’abandi bagana SACCO babone serivisi.
Barashimira KT Radio ku buvugizi yabakoreye
Bamwe mu bazindukiye kuri Sacco y’Umurenge wa Nyamirambo ku wa Mbere tariki 11 Nyakanga 2016, bashimiye KT Radio kuko yabakoreye ubuvugizi bakabasha kwishyurwa amafaranga yari amaze umwaka n’igice, dore ko bamwe ngo bari barayibagiwe, bumva ko batakiyabonye.
Aganira n’Umunyamakuru wa KT Radio, umwe muri bo utashatse ko amazina ye atangazwa yagize ati “Mwarakoze cyane, mwageze aho twe tutashoboraga kugera, muvuga ikibazo cyacu, bituma ababishinzwe bakorana umwete kugira ngo amafaranga yacu aboneke.”
Undi witwa Nyirangendahimana Angelique ati “Biranshimishije rwose kuko twumvaga ko twayabuze, biratubabaza, ariko twanga guteza akavuyo. Rwose Imana ibahe umugisha kuko mwatuvuganiye, ubu ngiye guhita mpahira abana.”
Mugenzi we witwa Uwizeyimana Agricola ati “Jye mfite umugabo wamugaye, inzara yari yaranyishe, bari bari hafi kunsohora mu nzu, ariko Imana ishimwe kuba mwaratuvuganiye tukaba tuyabonye. Ubu ngiye kwishyuramo inzu.”
Gahunda ya VUP mu Murenge wa Nyamirambo yatangiye kuhakorera mu mwaka wa 2009. Mu Karere ka Nyarugenge, iyi gahunda yahereye mu mirenge ya Kigali na Mageragere, imirenge yiganjemo ibice binini by’icyaro, nubwo ibarirwa mu Mujyi wa Kigali.
KT Radio ni radiyo y’Ikigo cy’Itangazamakuru, Kigali Today Ltd, ikaba ivugira ku mirongo ya FM 96.7 na 107.9 ndetse no kuri internet kuri www.ktradio.rw.


text:
Inkunga zikomeje guhagarara bikarenza uyu mwaka byagira ingaruka ku bukungu
Mu kiganiro yagiranye n’Ibiro Ntaramakuru by’Abongereza “Reuters”, Minisitiri w’Imari n’Igenamigambi, John Rwangombwa yatangaje ko icyemezo cy’ihagarikwa ry’agateganyo ry’inkunga ibihugu bimwe byagiye bifatira u Rwanda kuri ubu nta kibazo riteye ubukungu bw’igihugu, ko ariko rikomeje gutinda rikageza mu mwaka utaha wa 2013 ingaruka zatangira kugaragara.
Ibihugu nka Leta Zunze Ubumwe za Amerika, Sweden n’u Buholandi byose byahagaritse inkunga byageneraga u Rwanda, mu gihe kandi 40% by’amafaranga u (...)
Mu kiganiro yagiranye n’Ibiro Ntaramakuru by’Abongereza “Reuters”, Minisitiri w’Imari n’Igenamigambi, John Rwangombwa yatangaje ko icyemezo cy’ihagarikwa ry’agateganyo ry’inkunga ibihugu bimwe byagiye bifatira u Rwanda kuri ubu nta kibazo riteye ubukungu bw’igihugu, ko ariko rikomeje gutinda rikageza mu mwaka utaha wa 2013 ingaruka zatangira kugaragara.
Ibihugu nka Leta Zunze Ubumwe za Amerika, Sweden n’u Buholandi byose byahagaritse inkunga byageneraga u Rwanda, mu gihe kandi 40% by’amafaranga u Rwanda rwakoreshaga mu ngengo y’imari yavaga mu baterankunga.
Aha, Minisitiri Rwangombwa yagize ati “Turatekereza ko kugeza mu mpera z’uyu mwaka nta kibazo kizagarara kuko twamaze gukemura icyo kibazo cy’abaterankunga. Biramutse bidakomeje ngo birenze ukwezi kw’Ukuboza nta ngaruka byadutera, cyereka gusa inkunga zikomeje kubura kugeza umwaka utaha ni bwo byatangira kuduteza ibibazo.”
Rwangombwa yakomeje agira ati “Bishobora kuzagabanya umuvuduko w’ubukungu bwacu kuko Guverinoma na yo ari imwe mu bigize ubukungu. Buriya bizaterwa n’igihe iryo hagarikwa rizamara.”
Minisitiri akaba ariko atigeze avuga imibare iteganijwe ko ubukungu bwazagabanyukaho mu gihe inkunga zaba zikomeje guhagarara.
Banki Nkuru y’Igihugu (BNR) yavuze ko ubukungu (economic growth) buzazamuka ku gipimo cya 7.87 ku ijana uyu mwaka, umusaruro (GDP) ukazamukaho 9.4 ku ijana mu mwaka w’ubucuruzi urangirana n’ukwezi kwa Kamena buvuye kuri 7.4 ku ijana mu mwaka ushize, ibyo ngo bikazaterwa n’iterambere riteganyijwe mu nzego zose.
U Rwanda ni cyo gihugu cyonyine cyo munsi y’ubutayu bwa Sahara kitagize ihungabana rikabije ry’ifaranga nk’ibindi bihugu by’ibituranyi byacyo nka Uganda, gusa ikibazo rufite akaba ari uko gikenera amafaranga menshi ava mu baterankunga aho yageraga kuri 40 ku ijana by’ingengo y’imari.
Kuri icyo kibazo, Minisitiri Rwangombwa yavuze ko barimo gukorana na Banki y’Isi ndetse na Banki Nyafurika Itsura Amajyambere, kugira ngo bagerageze gusobanurira abaterankunga uburyo ikibazo cyifashe, kandi yongeraho ko bateganya ko mu gihe cy’imyaka itanu iri imbere, ingengo y’imari izajya iba igizwe n’amafaranga aturuka imbere mu gihugu gusa.
Mu myaka itanu ishize, mu Rwanda inkunga zabaga zigize 63 ku ijana by’ingengo y’imari kandi n’ubwo umubare nyawo w’amafaranga ava mu baterankunga (nominal value) wakomeje kwiyongera, uruhare rwayo mu ingengo y’imari rwo rwaragabanutse rugera kuri 40 ku ijana.
Rwangombwa akaba yavuze ko niba u Rwanda rwarashoboye kugabanya uruhare rw’inkunga ku kigereranyo cya 23 ku ijana mu myaka itanu, ibyo rwabashije kugeraho mu kuzamura ubukungu ndetse n’ibigo bitagengwa na Leta, bitanga icyizere ko bizatuma umusaruro uva mu misoro wiyongera.
Akomeza agira ati “Niba ubucukuzi bw’amabuye y’agaciro bugenze neza, bizadufasha kandi bizadushimisha, ariko n’ubundi aho twizera kuzakura umusaruro ni mu misoro.”
Location: Ndamage Building 4th floor
P.O Box: 3477 Kigali- Rwanda
Phones:
+250 788 74 29 08, +250 788 49 69 15, +250 725 94 66 08
Email:
[email protected], [email protected]


text:
Dream Boyz yamuritse album ya gatandatu i Gicumbi (Amafoto)
Nemeye Platini na Mujyanama Claude bagize itsinda rya Dream Boyz bamuritse album yabo ya gatandatu mu gitaramo bakoreye kuri Stade ya Gicumbi kuwa Gatandatu tariki ya 10 Nzeri 2016.
Dream Boyz yaherukaga gukora igitaramo cyo kumurika album bise ‘Nzibuka n’Abandi’ muri Werurwe 2015, baririmbiye muri Serena Hotel mu buryo bw’umwimerere, hari ubwitabire bw’abafana benshi bari baje gushyigikira aba bahanzi.
Icyo bakoreye mu Mujyi wa Gicumbi bamurika album yabo nshya bise ‘Wenda Azaza’ cyari gitandukanye cyane n’icyo bakoze bamurika album iheruka. Ubushize baririmbiye muri Serena Hotel harakubita haruzura ndetse kwinjira byari amafaranga 10,000 frw mu myanya y’icyubahiro na bitanu ahasigaye hose mu gihe iki bakoze nta mufana wishyuye igiceri cy’ijana.
Platini yavuze ko ‘bahisemo kubikora muri ubu buryo mu rwego rwo kwegera abafana babo batabasha kwitabira ibitaramo bibera i Kigali’.
Jay Polly umwe mu bafashije Dream Boyz muri iki gitaramo we yavuze ko ‘impamvu bakijyanye mu cyaro ndetse kwinjira bakabigira ubuntu ngo ni uko batinye ko na bo babura abafana’.
Yagize ati “Namwe mwakwisubiza, impamvu bakizanye hano mwabyisubiza, kuki batagikoreye i Kigali […] Ikigaragara ni uko tugomba gufatanya, i Kigali naho bizagera igihe byongere bimere neza.”
Jay Polly na Ama-G The Black baherutse kubona isomo rikomeye ubwo bamurikaga album bakoranye muri Petit Stade hakaza abafana babarirwa ku ntoki.
Album nshya Dream Boyz yamuritse igizwe n’indirimbo icumi zirimo Uzamubwire, Inkundo z’i Kigali , 70, Birarangiye ft Jay Polly, Wenda azaza, Bucece hari n’izindi.”
Mu gitaramo bakoze Dream Boyz bafashijwe na Bruce Melody, Buravan,Christopher, Jay Polly na Tom Close wo muri Kina Music. Knowless Butera na we wari utegerejwe muri iki gitaramo ntiyacyitabiriye gusa umugabo we Clement yari ahari.
Marketing
4546
Editor
078 827 26 21
Management
0788 74 29 08 / 0788 49 69 15
Emails: [email protected], [email protected]


text:
Kugira ngo ugere ku ntambwe yo gukira ibyo bikomere uba waratewe n’ibyo wanyuzemo hari intambwe enye ukeneye gutera
1. Kwakira ibyakubayeho : aha rero niho kugira icyunamo bifashiriza umutima ukomeretse kuko icyunamo ari urugendo umuntu akore rukamufasha kwakira ibyamubaye ndetse bikamufasha gutangira ubuzima bushya
2. Kubisohora muri wowe : Kuvuga ibyakubayeho, kubyandika, gutanga ubuhamya ndetse no kurira bifasha umuntu kugera kugukira. Aha rero niho nkunda kwigisha ko igisubizo cy’umuntu urira atari ukumucecekesha cyangwa kumwita ko afite intege nkeya ahubwo aba asohora ibyo bimurimo byamubayeho. Hari igihe rero usanga umuco n’imiterere y’abantu bigira uruhare rukomeye mu gutuma umuntu adasohora ibimurimo : Urugero nk’amwe mu mazina twita abana bacu : Mbakuriyemo, Renzaho, Ndimubanzi, Shinjagarushira, amarira y’umugabo atemba ajya mu nda, gushirira muri nyagasani ( aha nkunda kuvuga ko muri nyagasani tutahashirira ahubwo tuhakirira) n’ibindi.
3. Kwikoreza Yesu Kristo imibabaro yawe : Ikibazo gikomerera umuntu ufite agahinda cyangwa wakomeretse ashobora guhura nacyo ni ukwibaza ati : Ariko ubundi ni nde nabwira ibyo nanyuzemo ko ntawakumva uko nababaye ? Kandi koko iki ni imbogamizi ikomeye igihe usohora ibyawe ukabibwira umuntu utabyumva
Aha rero niho mbonera ko Umusaraba wa Yesu ari igisubizo ku banyarwanda ! Kuko Yesu yanyuze mu mibabaro kugira ngo abanyamibabaro bizere ko niyo haba ari nta wundi wabumva ariko Yesu we yabumva kuko yababaye bihagije. Dore imibabaro 7 Yesu yanyuzemo
• Umubabaro watewe n’uko Yavutse ( Luka 2 :1-5)
• Umubabaro watewe n’ubwicanyi bwateguwe akivuka kugira ngo yicwe( Matayo 2 :16)
• Umubabaro watewe n’ubuhunzi( Matayo 2 :13-15)
• Umubabaro watewe no gutereranywa n’inshuti ( Luka 22 : 54-62)
• Umubabaro watewe no kubeshyerwa ibinyoma (Luka 23 : 13-24)
• Umubabaro watewe no kuvugirizwa induru ku karubanda ( Luka 23 :21)
• Umubabaro watewe no kwicwa nabi urupfu rw’agashinyaguro harimo kwambikwa ubusa, gushinyagurira umubiri igihe bamuteraga icumu mu rubavu, gucirwa amacandwe n’ibindi( Luka 23 :36-49)
Ibi byose Yesu Kristo yabinyuzemo kugira ngo njyewe nawe twizere ko yakumva imibabaro yacu.
4. Guhitamo gutangira ubuzima bushya : Iyi ntambwe ni iya ngombwa iyo umaze kwikoreza Yesu Kristo umubabaro wawe, ugomba gutera intambwe yo guhitamo gutangira ubuzima bushya. Buri gukira intimba zo mu mutima nawe ubigiramo uruhare igihe ufashe icyemezo cyo kongera kubaho. Erega haracyari ibyiringiro muvandimwe !
Mwene data, ndagirije kuri ubu butumwa Yesu Kristo agufitiye mu Byahishuwe 3 :20 Yesu aravuga ati : Dore mpagaze ku rugi ndakomanga, umuntu niyumva ijwi ryajye agakigura nzinjira iwe dusangire. Yesu Kristo arashaka gusangira nawe ubuzima bwawe bwose, Ibyaha byawe ukabibarirwa kandi akomora ibikomere byose watewe n’ibyo wanyuzemo.
Sengana najye iri sengesho:
Mwami Yesu, ndagushimiye ko wapfiriye ku musaraba uzira ibyaha byajye, ndagushimiye kandi ko kuri uwo musaraba ariho turuhukira intimba n’agahinda. Uyu munsi Yesu ndakwizeye winjire muri jye umbere Umwami n’Umukiza w’ubugingo bwajye, umbabarire ibyaha byajye byose kandi womore intimba n’ibikomere byajye byose .
Ni mu izina rya Yesu Kristo mbisabye nizeye Amen.
Muvandimwe kuva uyu mwanya wizere ko ubabariwe ibyaha byawe kandi ko utangiye urugendo rushya rw’ubuzima bwawe. Shaka ahantu hari itorero ryizera Kristo bugufi bwawe ujye ufatanya nabo mu materaniro kandi ujye usoma Bibiliya buri munsi.
Imana iguhe umugisha
Ubu butumwa bwateguwe n’umuvugabutumwa Kwizera Emmanuel emakwi@yahoo.fr 078 856 86 88


text:
Ubukene no kwiga mu mashuri yisumbuye ntibyamubujije kwizigama
Angélique Nayinganyande w’i Jabana mu Murenge wa Gasabo, arangije amashuri yisumbuye afite ibihumbi 80 kuri konti kandi aturuka mu muryango ukennye. Nayinganyande uyu arangije segonderi mu ishami ry’ubugenge, ubutabire n’ibinyabuzima mu Rwunge rw’Amashuri rw’i Butare (GSOB). Avuga ko kwizigamira yabikuye mu nyigisho yagiye ahabwa n’Imbuto Foundation, ari na yo imutangira amafaranga y’ishuri guhera mu mwaka w’2011. Agira ati “Sinajyaga... Read More
Guhera 2016 zimwe muri sacco zizatangira kwifashisha ikoranabuhanga
Guhera mu ntangiriro z’umwaka utaha wa 2016, za sacco zizatangira kwifashisha ikoranabuhanga, abanyamuryango babashe guherwa serivisi muri sacco bagezeho yose. Nk’uko bisobanurwa na Gilbert Habyarimana, umugenzuzi mukuru w’amakoperative mu kigo cy’igihugu gishinzwe guteza imbere amakoperative, RCA, ngo iki gikorwa cyo kwifashisha ikoranabuhanga muri za sacco zo mu mirenge kizajyana no gushyiraho banki ya za sacco, ni ukuvuga banki imwe zihuriyeho. Iryo... Read More
hafashwe ingamba z’umutekano w’amafaranga ari muri za sacco
N’ubwo hari abatizera umutekano w’amafaranga abikwa muri za sacco kuko zikirindishwa inkoni, abazicunga bavuga ko bafashe ingamba z’umutekano w’amafaranga babitse. Hari abantu bamwe usanga bavuga ko batabitsa muri za sacco zo mu Mirenge kubera ko ngo batakwizera umutekano w’amafaranga yabo. Josiane Umulisa utuye mu Murenge wa Huye, akarere ka Huye ni umwe muri bo. Agira ati « nk’abantu barindisha inkoni se, nta n’imbunda bakoresha,... Read More
Amajyepfo: Za sacco zagurije ibimina bya mituweri zinubira gutereranwa n’ubuyobozi mu kwishyuza
Abayobora za sacco zimwe na zimwe zo mu Ntara y’amajyepfo, binubira ko hari igihe ubuyobozi bw’imirenge bakoreramo bwabasabye guha inguzanyo ibimina by’abaturage kugira ngo babashe gutanga amafaranga ya mituweri nyamara bukaba bwarabatereranye mu kwishyuza. Sacco yo mu Murenge wa Karama ho mu Karere ka Huye ni imwe muri sacco zifite iki kibazo. Abayiyobora bavuga ko abaturage bakibarimo miriyoni hafi n’igice babagurije mu mwaka wa 2011. Vedatse... Read More
Za sacco zirasabwa kurushaho gutanga inguzanyo
Mu nama abayobozi ba za sacco bo mu Ntara y’Amajyepfo bagiranye n’ubuyobozi bw’iyi ntara ndetse n’ubwa Banki Nkuru y’u Rwanda ku itariki ya 6/8/2015, basabwe kurushaho gutanga inguzanyo kuko amafaranga za sacco zibitse ari menshi ugereranyije n’atangwaho inguzanyo. Nk’uko byagaragajwe muri iyi nama, raporo yo kugeza mu mpera y’ukwezi kwa 6 k’uyu mwaka igaragaza ko za sacco zari zibitse miriyari 58, nyamara 28 ni zo zonyine zari... Read More
Kwizigamira 200 ku munsi byavamo ibihumbi 48 ku mwaka
Mu biganiro ku iterambere agirana n’abaturage bo mu karere ka Huye, Paulin S. Mutemberezi, umuyobozi w’ishami ry’iterambere ry’ubukungu no guteza imbere umurimo muri aka karere, avuga ko n’ukora umurimo wo guhingira abandi yatera imbere abishyizemo ubushake.,Icyangombwa ngo ni ukwiyemeza kuzigama duke duke. Agira ati “umuntu ukorera amafaranga 700 ku munsi, ashobora kwifashisha 500 mu byo akeneye by’ibanze, 200 asigaye akayizigama. Nibutse... Read More
Kutivanga mu mikorere ya za Sacco k’ubuyobozi ntibivuga kutazifasha
Sacco, nka koperative abaturage bo mu Mirenge bahurizamo amafaranga yabo, nta muyobozi wemerewe kwivanga mu bikorwa byazo. Ni na yo mpamvu nta muyobozi wo mu nzego z’ibanze ugomba kugaragara muri komite zazo. Guverineri w’Intara y’amajyepfo, Munyantwari Alphonse, avuga ariko ko kutivanga mu mikorere ya za sacco bitavuga kuzitererana burundu. Impamvu Guverineri Munyantwari asaba inzego z’ubuyobozi kudatererana za Sacco, ni ukubera ko ari zo... Read More
Intara y’amajyepfo: Ubuyobozi bw’inzego z’ibanze burasabwa kongera imbaraga mu gukurikirana abambuye ibigo by’imari
Hagamijwe kurebera hamwe aho kwishyuza ba bihemu bambuye ibigo by’imari, bimwe bikabiviramo gufunga imiryango, ubuyobozi bukuru bwa Banki Nkuru y’igihugu n’abayobozi b’uturere bungirije bashinzwe imari n’iterambere mu Turere two mu Ntara y’amajyepfo, abanyamabanga nshingwabikorwa b’imirenge ndetse n’abayobozi ba za Sacco zo muri iyi Ntara, bagiriye inama i Huye kuwa 5/6/2013 Guverineri wa Banki Nkuru y’igihugu, Rwangombwa John,... Read More
Huye: Bifuza ko BCR yakwakirira abakiriya ahantu hagutse
Abanyeshuri bo muri Kaminuza Nkuru y’u Rwanda (NUR) twasanze bategerereje hanze y’aho iyi banki ya BCR ikorera kuri uyu wa 30/1/2013, ni bo bifuza ko iyi banki yahindura aho ikorera ikajya ibakirira ahantu hagutse kuko kwicirwa n’izuba hanze, bahagaze, bategereje ko bagerwaho, bitabamerera neza. Abatangana Didier, Umuyobozi wa BCR ishami rya Huye, avuga ko mu minsi isanzwe, abakiriya ba BCR bategereje guhabwa serivisi batabura aho bicara. Iki... Read More


text:
Nyamagabe: Abitabira Hanga umurimo barasabwa gusaba inguzanyo ihwanye n’ubushobozi bwabo
Kuwa gatandatu tariki ya 16/11/2013, abantu 50 b’i Nyamagabe basoje amahugurwa y’iminsi itanu kuri gahunda ya Hanga umurimo, aho bigishwaga gutegura imishinga bagamije kwihangira imirimo. Mu gihe mu byiciro byabanje hagaragaye abakoze imishinga ihanitse ikeneye amafaranga menshi bigatuma hari idahabwa inguzanyo,aba bahugurwaga ngo bagiriwe inama yo gukora imishinga iciriritse bagasaba inguzanyo ijyanye n’ubushobozi bwabo kandi bashobora kubona... Read More


text:
mar.
10
mai
2011
ISOMO RYA MBERE
lgitabo cy’Ibyakozwe n’Intumwa (Intu 6, 8-15)
Sitefano, wa muntu wuzuye ukwemera na Roho Mutagatifu, 8uko Imana yakamusenderejemo ubutoneshwe n’ububasha, yakoraga ibitangaza n’ibimenyetso bikomeye muri rubanda. 9Ariko abantu bo mu isengero ryitwa « iry’ababohowe », hamwe n’Abanyasireni n’Abanyalegisandiriya, n’abantu bo muri Silisiya n’abo muri Aziya, batangira kujya impaka na Sitefano. 10Nyamara ntibashoboraga guhangara ubuhanga bwe kimwe na Roho wamuvugiragamo, bituma bagurira abantu ngo bavuge bati «Twamwumvise avuga amagambo atuka Musa n’Imana. » 12Nuko bahuruza rubanda hamwe n’abakuru b’umuryango n’abigishamategeko ; baraza bamugwa gitumo baramufata, bamujyana mu Nama nkuru. 13Ni ko kuzana abashinjabinyoma baravuga bati «Uyu muntu ntahwema kuvuga amagambo asebya Ahantu hatagatifu kimwe n’Amategeko ; 14tunamwumva avuga ko uwo Yezu w’i Nazareti azasenya aha hantu hatagatifu, akanahindura Amategeko twahawe na Musa. »15Abari mu Nama nkuru bose baramwitegerezaga, maze babona mu ruhanga rwe hasa n’ah’umumalayika.
ZABURI (Zab 119 (118), 23-24, 26-27, 29-30)
Inyik/ Hahirwa abadakemwa mu mibereho yabo.
N’aho ibikomangoma byakorana bikamvuga nabi,
umugaragu wawe ahora azirikana ugushaka kwawe.
ibyemezo byawe bintera guhimbarwa,
imigambi yawe ni yo mfatiraho inama.
Nakugaragarije inzira zanjye, nawe uransubiza;
unyigishe ugushaka kwawe.
Unyumvishe inzira y’amabwiriza yawe,
kugira ngo njye nzirikana ibyiza byawe.
Urandinde inzira y’ikinyoma,
maze ungirire ubuntu, umpe amategeko yawe.
Nahisemo kutazagutenguha,
nsobanukirwa n’amateka yawe.
IBANGONDIRIMBO RIBANZIRIZA IVANJILI (Rom 14,17)
Alleluya Alleluya.
Nimuharanire Ingoma y’Imana : irangwa n’ubutungane,
amahoro n’ihirwe muri Roho Mutagatifu.
Alleluya.
IVANJILI
+ Yohani (Yh 6, 22-29)
Yezu yari yambutse inyanja agenda hejuru y’amazi. 22Bukeye ya mbaga y’abantu bari basigaye hakurya y’inyanja, babona ko nta bundi bwato bwari buhari uretse bumwe gusa, bari bazi kandi ko Yezu atari yabugiyemo hamwe n’abigishwa be, ahubwo ko abigishwa bari bagiye bonyine. 23Icyakora andi mato yari yaturutse i Tiberiya, hafi y’aho bari baririye imigati. 24Ya mbaga y’abantu ibonye ko Yezu n’abigishwa be batagihari, bajya mu mato bagana i Kafarinawumu kuhashakira Yezu. 25Bamusanze hakurya y’inyanja baramubaza bati « Mwigisha, wageze hano ryari ?» 26Yezu arabasubiza ati «Ndababwira ukuri koko ntimunshakira ko mwabonye ibimenyetso, ahubwo muranshakira ko mwariye imigati mugahaga. 27Nimujye mukora mudaharanira ibiribwa bishira, ahubwo nimuharanire ibiribwa bihoraho mu bugingo bw’iteka, ibyo Umwana w’umuntu azabaha, kuko ari we Imana Data yashyizeho ikimenyetso.» 28Baramubaza bati «Twagenza dute kugira ngo dukore ibyo lmana ishima ?» 29Yezu arabasubiza ati «Igikorwa Imana ishima, ni uko mwakwemera uwo yatumye.»


text:
sam.
01
sept.
2012
ISOMO RYA MBERE
Isomo ryo mu ibaruwa ya mbere Mutagatifu Pawulo Intumwa yandikiye Abanyakorinti (1 Kor 3, 1-9a)
1Bavandimwe, sinashoboye kuvugana namwe nk’ubwira abantu bayoborwa na Roho w’Imana, ahubwo nababwiye nk’uvugana n’abantu bakigengwa na kamere yabo gusa, mbese nk’abakiri ibitambambuga muri Kristu. 2Nabatungishije amata, sinabagaburira ibyo kurya bikomeye kuko mutari kubibasha. Ndetse n’ubu ntimurabibasha, 3kuko mukiri ab’iyi si. None se ko mukirangwa n’ishyari n’amakimbirane, ibyo ntibigaragaza ko mukiri ab’iyi si, mukaba mwitwaye bya runtu ? 4Iyo umwe avuga ati “Ndi uwa Pawulo”, undi ati “Ndi uwa Apolo”, ubwo se ntimukurikiza amatwara ya runtu ? 5Ngaho nimumbwire : Apolo ni iki ? Pawulo ni iki ? Si abagaragu babagejeje ku kwemera; buri wese akoresheje ingabire yahawe na Nyagasani ! 6Jyewe nateye imbuto, Apolo arayuhira, ariko Imana yonyine ni yo yayikujije. 7Bityo uwateye nta cyo ari cyo, n’uwuhiye ni uko ; Imana yonyine irihagije, yo itanga gukura. 8Nyir’ukubiba na nyir’ukuhira nta ho bataniye ; buri wese azahabwa igihembo gihwanye n’umurimo yakoze. 9aTwembi turi abafasha b’Imana, mwe mukaba umurima wayo.
ZABURI (Zab 33 (32), 12-13, 14-15, 20-21)
Inyik/ Hahirwa ihanga Uhoraho abereye Imana.
Hahirwa ihanga Uhoraho abereye Imana,
hahirwa umuryango yitoreye ngo ube imbata ye !
Uhoraho arebera mu bushorishori bw’ijuru,
akabona bene muntu bose.
Aho atetse ijabiro mu ngoro ye,
ahoza ijisho ku batuye isi bose ;
ni we wenyine mubaji w’imitima yabo,
kandi akamenya ibyo bakora byose.
Twebwe rero twizigiye Uhoraho,
ni we buvunyi bwacu n’ingabo idukingira.
Ibyishimo biri mu mutima wacu ni we bikomokaho,
amizero yacu akaba mu izina rye ritagatifu.
IBANGONDIRIMBO RIBANZIRIZA IVANJILI (Lk 4, 18 ; 1, 68)
Alleluya Alleluya.
Inkuru Nziza yageze ku bakene :
Nyagasani yasuye umuryango we.
Alleluya.
IVANJILI
+ Luka (Lk 4, 38-44)
Muri icyo gihe, 38Yezu ava mu isengero ajya mu rugo rwa Simoni. Ubwo rero nyirabukwe wa Simoni yari yahinduwe ahinda umuriro mwinshi, baramumwingingira ngo arebe uko amugira. 39Amwunama hejuru, ategeka umuriro kumuvamo maze koko urazima. Ako kanya arabyuka, arabazimanira. 40Izuba rimaze kurenga, abari bafite abarwayi bafashwe n’indwara z’amoko yose barabamuzanira ; we abaramburiraho ibiganza, arabakiza. 41Roho mbi na zo zavaga mu bantu benshi zisakabaka ziti “Uri Umwana w’Imana !” Nyamara akazicyaha, azibuza kuvuga kuko zari zizi ko ari we Kristu. 42Ngo bucye, arasohoka ajya ahantu hiherereye. Abantu baramushaka, baramwinginga ngo yoye kubasiga. 43Ariko arababwira ati “No mu yindi migi ngomba kuhamamaza Inkuru Nziza y’Ingoma y’Imana, kuko ari cyo natumwe.” 44Nuko ajya kwigisha mu masengero yo muri Yudeya.


text:
Jan 10, 2017 Bienvenu Ndacyayisenga Ibiterane 0Korali Umuriri izaturuka mu itorero rya ADEPR mu Karere ka Nyabihu muri Paruwasi ya Jenda kuri uyu wa gatandatui iraba igeze I kigali mu gitaramo cyateguwe na Korali Besalel ikorera umurimo w’Imana...
Jan 10, 2017 Bienvenu Ndacyayisenga Amadini 0Ubwo Uwiteka yagaruraga abajyanweho iminyago Twari tumeze nkabarota akanywa kacu kari kuzuye ibitwenge indimi zacu zuzuye amashimwe(zaburi 126:1) Ku itariki 29/11/2016 ni bwo evangeliste Singirankabo...
Jan 03, 2017 Bienvenu Ndacyayisenga Inyigisho zanditse 1Uyu mwaka uratangiye kandi ukwezi kwa mbere nako kuragutangiye, mfashe uyumwanya ngo nongere kuganira n’umutima wawe ndetse n’ubwenge bwawe. Ndahamya ko buri murenge wose wo mu gihugu hapfuye...
Jan 03, 2017 Bienvenu Ndacyayisenga Andi makuru 3Korali Bethifague yo mu Itorero rya Adepr paruwasi ya Bethifague yo mu karere ka Rubavu intara y’ iburengerazuba itangiye umwaka neza yamamaza ubutumwa bwiza bwa yesu kristo mu bice bitandukanye,ni...
Dec 13, 2016 Bienvenu Ndacyayisenga Ayo Hanze 0Umusore Janvier Gakunzi ubarizwa mu gihugu cy’ Ububirigi(Belgique) ubu niwe wegukanye igihembo cyabakora indirimbo zihimbaza imana mububiligi.namarushanwa yaramaze ukwezi abera kumugabane...
Dec 13, 2016 Bienvenu Ndacyayisenga Abahanzi 1Umuhanzi Gakunzi Jonathan benshi bazi ku izina rya P. Professor kubera ijyana amekora ya Gospel Hip hop , mubutumwa yashyize yanze yatangaje ko yifuriza abantu bose bamuzi, by’umwihariko abafana...
Dec 01, 2016 Bienvenu Ndacyayisenga Andi makuru 0Ben na Chance bombi basanzwe baririmba muri Alrame Ministries, kuri icyi cyumweru dosoje taliki 27/11/2016 bakoze igitaramo bavuga ko bari bamaze imyaka 3 bategura, cyabereye kuri Four Square...
Dec 01, 2016 Bienvenu Ndacyayisenga Amakorali 0Iki giterane cy’ububyutse cyateguwe n’itorero Conernerstone Revival Church kizaba tariki ya 4 Ukuboza 2016, kikazabera Kimironko munsi ya Jambo kikazahera ku saa 14h:00’-18h:00’....
Nov 26, 2016 Bienvenu Ndacyayisenga Abahanzi 0Serugo Ben na Chance Mbanza n’umugore n’umugabo n’ abaririmbyi bakomeye bo mu itsinda rya Alarm Ministries bageze kure imyiteguro y’igitaramo bafite mu mpera z’icyumweru ku italiki ya...
Nov 22, 2016 Bienvenu Ndacyayisenga Andi makuru 0Buri mwaka ku munsi mukuru wa Kristu mwami, korali Christus Regnat yizihiza isabukuru y’igihe imaze ishinzwe. Kuri iki Cyumweru tariki ya 20 Ugushyingo 2016 yizihije isabukuru y’imyaka 10 imaze...
Nov 22, 2016 Bienvenu Ndacyayisenga Abahanzi 0Kombucha, Bamwe banayita kambuca. Iki kinyobwa cyabaye gikwira bamwe bati ni umuti, abandi bati itera akanyabugabo mu buriri, n’ibindi byinshi biyisingiza. Ese kombucha ni iki? Mu bindi bihugu...
Nov 22, 2016 Bienvenu Ndacyayisenga Amadini 1Uyu muhango wabere ye mu Itorero rya Ennihakore Center Church rikorera Kimironko ukaba wari uyobowe na Apotre Serukiza Sosthene umushumba wa Guerrison des ames aho mu mpuguro yahaye uyu mushumba...
Nov 18, 2016 Bienvenu Ndacyayisenga Amadini 0Ntibisazwe kuko ubu usigaye usanga amakorali abarizwa mu matorero atandukanye asa naho yahagurukiye gukora ivugabutumwa hirya no hino ku isi ndetse no mu gihugu imbere, akaba ari muri urwo rwego...
Nov 17, 2016 Bienvenu Ndacyayisenga Amadini 0hagiye gushira umwaka Pastor Niyonkuru Nuru atangije Itorero rya Ennhakore Center Chuch, iri torero akaba yararitangije nyuma y’ivugabutumwa n’ibiterane bikomeye azwiho yagiye akoresha nkuko...
Nov 17, 2016 Bienvenu Ndacyayisenga Andi makuru 0Korali Maranath GPC ni Korali ibarizwa mu itorero rya God’s Power Churh riherereye mu karere ka kicukiro, Ikaba igizwe n’abaririmbyi 43 barimo ingeri zose (abubatse, urubyiruko), Iyi chorale...
Jan 05, 2017 0Abakora umwuga w’uburaya mu Karere ka Rubavu bavuga ko basanga bidakwiye ko baguma muri uwo mwuga, ariko ko bisanga bakiye abagabo kubera kubura igishoro. Rubavu, ni akarere gahana imbibi...
Dec 29, 2016 7
Dec 27, 2016 29
Jan 14, 2017 1Nyakubahwa mutahira w’Intore, mbanje kugusuhuza! Ubumwe, Amahoro n’ubworoherene ni biganze muri twe, Ingengabitekerezo ya Jenoside tuyirandurane n’imizi yayo yose, tuyitwike, ishye, ikongoke,...
Jan 10, 2017 0
Jan 01, 2017 0


text:
Impamvu hakenewe kwivugurura mu nsengero ndetse no mu bakozi b’Imana batandukanye
Umunsi ku munsi, abashumba n’abandi bafite inshingano mu murimo w’Imana mu nsengero bafata imyanzuro igendeye ku marangamutima, bitewe nicyo wakwita gukunda umurimo w’Imana. Ubuzima babamo akenshi usanga bushingira hafi ijana ku ijana kuri gahunda z’amatorero yabo.
Akenshi iyi myanzuro y’uko bagomba kubaho igira ingaruka zikomeye kuko iba ihurira hagati y’urusengero n’ubuzima bwabo bwa buri munsi y’aba mu miryango yabo ndetse n’abandi babana mu buzima bwabo bwa buri munsi. Biba bibi rero iyo ufashe imyanzuro y’uko ubaho ariko icyerekezo ukagishingira ku gice kimwe cy’ubuzima kandi n’ikindi kiureba.
Hari ibintu byinshi byaba ibireba abakozi b’Imana batandukanye ndetse n’amtorero muri rusange, bituma umuntu abona hakenewe amavugurura. Reka turebe bimwe muri byo.
1. Guhuza igihe bakenewe mu nsengero ndetse no miryango yabo: Iyo witegereje usanga umuhamagaro wo gukorera Imana ugusaba igihe cyawe hafi ya cyose 24/7. Ibi akenshi bituma imiryango y’aba bakozi b’Imana ibihomberamo kuko abenshi ntibazi kumenya igihe bagomba kumara mu murimo w’Imana ndetse no mu miryango yabo by’umwihariko.
Hari n’abadatinya kuvuga ko bishobora gusenya ingo cyangwa bigatuma ubikora atakaza inshingano ze zo kwita ku muryango, iyo hatabeyeho kugira gahunda.
2. Guhuza igihe bamara mu biro no kubana n’abandi mu buzima busanzwe. Abayoboke b’amadini n’amatorero baba biteze ko ababayoboye bagomba kuba mu biro igihe cyose ngo bahaze ibyifuzo byabo byose. Ariko burya abashumba cyangwa se abandi bakozi b’Imana baba banakeneye no kubana n’inshuti mu buzima busanzwe.
3. Usanga abayoboye abakristo basura gusa abayoboke babo mu gihe bagiye gukemura ibibazo. Ibi nabyo nubwo ari byiza ariko bikwiye kuba bisanzwe binabaho. kubikora atari mu gihe uzasura umuryango w’abakristo ari uko habaye induru gusa, bikwiye kuba mu ndangagaciro z’amatorero.
4. Abashumba benshi mu nsengero zitandukanye bavuza abantu umuti uhabanye n’indwara barwaye. Ingero: hari ubwo aza ashonje inzara yenda kumwica bakamutabaza amasengesho, undi yaza afite ihungabana aho kumuganiriza ngo bamutege amatwi bakamusengera, icyakora ibi akenshi usanga biterwa n’amahugurwa make.
Ibi bituma hari n’ibibazo byinshi bivuka mu madini n’amatorero, aho gufata umwanya ngo babiganire bakajya kubisengera, bakayavamo noneho byikubye incuro nyinshi bitewe nuko abantu banywa imiti ihabanye n’indwara barwaye.
5. Abashumba bikundira kumarana umwanya n’abakristo aho kuwumarana n’abadakijijwe. Byose ni byiza ariko kandi bagombye kwiga uburyo bwo kwegera n’abadakijijwe kuko nibo Imana yabatumyeho, aho kubafata nk’abanyamahanga gusa. Yego nibo, ariko bakeneye ubwenegihugu bw’abana b’Imana, kandi nta handi bazabukura atari kwizera ubutumwa bwiza bazabumvana.
6. Kubaho nta ntego. Ubundi iyo itorero ritangira riba rifite icyerekezo runaka, ariko hari ubwo witegereza amadini n’amatorero ya Gikristo ukabona ameze nk’ayageze iyo ajya, mbese ukabona iyerekwa ryabo ryararangiye. Iyo ubonye amatorero menshi usanga amayerekwa yayo agarukira ku guterana ku cyumweru bikaba birarangiye cyangwa n’undi munsi bahisemo guterana.
Ibi hamwe n’ibindi byinshi nibyo bituma umuntu yavuga ko hakenewe ivugurura kandi ryimbitse mu matorero, ku bashumba ndetse n’abandi bakozi b’Imana batandukanye.


text:
Nyuma y'aho urwego rw'Umuvunyi ruviriye kwakira inyandiko igaragaza umutungo wa Perezida Paul Kagame mu biro bye, rwamenyesheje abanyamakuru ko uwo mutungo ngo udashobora gutangazwa mu ruhame nyirubwite atabyihitiyemo.
Icyo urwo rwego rushinzwe, nk'uko umuvunyi mukuru Tito Rutaremara abisobanura, ngo ni ukwakira no kugenzura gusa niba ibyarugejejweho ari ukuri. Ngo iyo rusanze harimo uburiganya mu byatangajwe, urwo rwego ni bwo rushobora kubishyira ahagaragara. Ubundi ngo usibye ubushake bwa nyiri ukwerekana ibye, nta na rimwe umuvunyi azatangaza mu ruhame ibyamushyikirijwe hatabayeho ubushake bwa nyirabyo.
Ubundi abayobozi basabwa kuzuza inzandiko bashyiraho umwirondoro wabo, bakuzuzaho n'ibyo batunze. Itegeko rireba kimwe abari mu nzego zose zitandukanye.
Abakurikirana ibya politike basanga byari kuba byiza iyo abaturage bari kujya batangarizwa imitungo y'abayobozi, kugira ngo na bo bashyireho akabo mu gufasha umuvunyi kugenzura koko iyo mitungo.
Ikindi ngo ni uko n’aho havuka ikibazo cy'inyereza ry'umutungo hadashobora kugira ubirenganiramo kuko umutungo we uba waramenyeshejwe rubanda.
Ariko ngo biragoye kubwira umuturage ko umutungo w’umuyobozi runaka wiyongereye k’uburyo budasobanutse kandi atarigeze anamenya umutungo we kuva na mbere. Abo bantu barasanga byari kurushaho gukorwa mu mucyo iyo imitungo itaza kugirwa ibanga.


text:
Babisabwe n’Ubuyobozi bw’Intara y’Iburengerazuba ku wa 22 Kamena 2016, ubwo bareberaga hamwe uko amatora y’inzego z’ibanze aherutse yagenze no gufata ingamba zo gutegura ay’ubutaha.
Bamwe mu bashinzwe amatora bavugaga ko hari aho wasangaga abaturage baza gutora bdasobanukiwe iby’amatora.
Ariko bakavuga ko hari abatora abayobozi badashobotse ahanini ngo bitewe n’uko abayobozi baba basanganywe batabakemurira ibibazo ahubwo ugasanga babasaba ruswa.
Uwitwa Semana Yoramu ati “Icyagaragaye ni uko usanga abayobozi baba basanganywe batabakemurira ibibazo ugasanga babaka ruswa, ingamba ni uko abaturage n’abayobozi bagomba kwigishwa.”
Uwera Pelagie, Komiseri muri Komisiyo y’Igihugu y’Amatora ushinzwe gukurikirana ibikorwa by’amatora mu turere twa Rusizi, Nyamasheke na Karongi, avuga ko amatora y’ubushize yagenze neza ariko akemeza ko hari aho abaturage batasobanuriwe neza n’amatora.
Yagize ati “Amatora y’ubushize yagenze neza ariko hari aho byagiye biba abaturage bagatora abo babonamo inyungu ariko byatewe n’uko tutabagezeho ngo tubabwire akamaro k’umuyobozi.”
Uwera yijeje ko bitazasubira bagiye kujya babegera bakabasobanurira kugira ngo bajye barushaho gutora abayobozi beza.
Umunyamabanga Nshingwabikorwa w’Intara y’Iburengerazuba, Paul Jabo, ahamya ko hari abayobozi batoteza abaturage aho kubakemurira ibibazo.
Ati "Twese turabizi ko hari abayobozi batoteza abaturage! Ntabwo ari umuco mwiza kuko iyo amatora ageze usanga umuturage atoye wa wundi basangira.”
We avuga ko ari ngombwa ko abayobozi bamenya kandi bakubahiriza indangagaciro z’umuyobozi n’iz’ubunywarwanda bityo bakubaha abaturage.


text:
ven.
08
nov.
2013
ISOMO RYA MBERE: 2Mak 7, 1-2.9-14;
ISOMO RYA KABIRI: 2Th 2, 16-3, 5;
IVANJILI: Lk 20, 27-38
Uhoraho ni Nyir’Ubugingo
Bakristu,
Imana yaremye umuntu mu ishusho yayo. Bityo yamuremanye ubwenge n’ubwigenge ; yanamuhaye ubutumwa bwo kugenga isi n’ibiyiriho. Niba rero muntu asamwa, akavuka, akabaho ni ku bw’urukundo rw’Imana idahwema kumushyigikiza ikiganza cyayo. Amahirwe ya muntu ari mu biganza by’Uwamuremye (Zab 15). Igihe cyose rero muntu ashatse kubaho ku bwe bwite nta rufatiro mu Mana, nta kabuza arahaba. Muntu rero abaho byuzuye igihe yirekuriye Umuremyi we. Ikibabaje ni uko hari bamwe babaho nk’aho nta Mana ibaho cyangwa se nk’aho ntacyo ibabwiye. Bityo rero iyo umuntu yatwawe na Nyakibi ntamenya cyangwa yihakana isano ikomeye kandi imubeshejeho afitanye n’Umuremyi we.
Mu buzima bw’umuntu habamo byinshi by’amayobera. Aha ng’aha twavuga nk’indwara z’ibyorezo, impanuka zo ku mihanda cyangwa no mu kazi, ubusaza, akarengane k’intungane, ibitotezo n’ibindi. Ibyo hari igihe umuntu abikira cyangwa se bikaba byanamuhitana. Bigatuma rero twibaza ku rupfu rw’uwacu cyangwa no ku rwacu bwite, igihe nikigera. Mu mico yose rero y’abantu ubonamo icyifuzo cyo kugumana ubuzima, gukomeza kubaho, ibyo bikagaragazwa n’ukuntu dutinya urupfu, indwara n’ibindi bibangamira ubuzima. Bityo umuntu akihoza agira ati ndahirwa jye wibarutse, kuko uwabyaye atazima ahubwo akomeza kubaho mu rubyaro rwe. Ibyo byose rero bihabwa igisobanuro n’ukwemera dufite muri Nyagasani. Urugero rw’abemeye izuka amasomo matagatifu y’uyu munsi atubwira ni urw’abavandimwe na nyina bahowe ukwemera. Bo bagize bati : « …iyi myanya y’umubiri tuyikesha Nyir’ijuru, ariko ku mpamvu y’ishyaka ry’amategeko ye, turayisuzuguye, kandi ni we twizeye ko azayidusubiza. » Ese aho wowe uvuga ko uri umukristu witeguye kuba wahorwa Uwo wemeye ? Igihe Imana yiyereka Musa, yamubwiye ko ari Uhoraho (Iyim 3,14). Mu Mwana wayo, Imana isezeranya abumva ijambo rye, bakarikurikiza kandi bakamukunda kuzabana na we (Yh 14,15-21). Uwubaha Imana rero agakurikiza amategeko yayo ni we uzabaho iteka.
N’ubwo ubwenge bwa muntu budashobora gusobanukirwa n’icyo izuka ari cyo cyangwa uburyo rizabaho, hari ingingo nyinshi zituma twe abemera Yezu Kristu twemeza ko tuzazuka.
· Ivanjili ntagatifu Yh 11,25; 6,57-58
· Zirikana: Uwagize icyo arema mu busa yananirwa ate gusubiza ubuzima icyo yaremye cyabutakaje? Ezk 37,12, Iz 26,19
Abasaduseyi ntibemeraga izuka. Babajije Yezu ikibazo batagamije gusobanukirwa n’inkuru nziza, ahubwo bagamije kugaragaza ko abemera izuka ari ba ntabo. Yezu rero yabagaragarije ko ubuzima bw’abazazukira kubana n’Imana butandukanye n’ubuzima tubayeho ubu kuri iyi si. Aho umuntu ahihibikanywa no gushaka uwo bazarushingana, gushaka igitunga umuryango, kwiga amashuri menshi ashoboka, n’ibindi. Abazazuka bazaba bameze nk’abamalayika. Ntibazaba bagikeneye nk’ibyo dukenera hano ku isi. Tuzaba tunyurwa gusa no gusingiza Imana.
Kugira ngo tugere kuri ibyo byishimo by’izuka dukesha kwemera Kristu Yezu, hari icyo dusabwa. Tugomba gukurikiza amagambo ya Kristu, tukitoza kubaho nka we, niba koko turi abakristu nyabo (1Yh 2, 6). Ubwo tumufiteho amizero, tukaba dushaka kubana na we, tugomba kwanga icyaha n’ibikiganishaho kuko nta cyaha kiba muri We (1Yh 3,3-5). Ariko nk’uko tubizi, muntu afite intege nke kuko kamere ye yakomerekejwe n’icyaha cy’inkomoko, bityo gukora icyiza bikamugora, mbega umunyabyago! (Rm 7,19). Yewe uwakwibeshyera ni uwavuga ko atagira icyaha, aho ho yaba yise Imana umubeshyi (1Yh 1,8). Ariko ntibigarukira aho, kuko niba twishinje ibyaha byacu tukabyicuza, Imana izatubabarira (1Yh 1,9).
Abari muri Kristu ntibagiciwe, ku bwa Roho utanga ubugingo. Niba kandi Roho y’Uwazuye Kristu Yezu mu bapfuye abatuyemo, Uwazuye Kristu Yezu mu bapfuye azabeshaho imibiri yacu abigirishije uwo Roho nyine (Rm 8,9-11). Roho uwo, Kristu Yezu yamusezeranije intumwa ze (Yh 16,7). Uwo Roho ni we utumenyesha icyo Imana ishaka kuko ari Roho w’Ukuri tugomba gukurikiza (Yh 14,17). Ni na we udutera imbaraga tugashobora gukora byinshi byiza. Uwo Roho twaramuhawe mu masakaramentu no mu Ijambo ry’Imana kandi ntiduhwema kumuhabwa igihe cyose tumusabye Imana Data na Mwana. Ntitugashavuze rero Roho Mutagatifu w’Imana mwahawe (Ef 4,30). Ibyo tuzabigeraho duharanira gukora icyiza cyose nk’uko Roho Mutagatifu abitubwiriza. Ijambo ry’Imana dusoma buri munsi n’amategeko ya Kiliziya bidufashe kwisuzuma, turebe aho tugeze mu mubano wacu n’Imana.
Bavandimwe rero, ku byerekeye izuka ry’abapfuye, ntidushaka ko mwaheranwa n’ishavu nk’abatagira icyo bizera (1Tes 4,13). Uwemera wese agomba gushyira amizero ye muri Uhoraho kuko ari ho agubwa neza kandi akadendeza mu ituze n’amahoro [Zab 16(15), 9-10].
Nyagasani Yezu abane na mwe!
Diyakoni Thierry RUGIRA


text:
ULK: Gusinya imihigo bizafasha kongera ireme ry’uburezi
Mu rwego rwo kongera imbaraga no kurushaho kunoza intego Kaminuza yigenga ya Kigali (ULK) yiyemeje, ku wa mbere tariki ya 14 Mutarama, abakozi bose bahize gutunganya imirimo bashinzwe. Icyagarutsweho na Perezida akaba n’uwashinze ULK, Prof. Dr. Rwigamba Balinda ni uko nta kosa na rimwe bazihanganira muri uyu mwaka.
Prof. Dr. Rwigamba Balinda yasabye abakozi bose ba ULK bagomba gusinya imihigo ko bagomba gukora ibishoboka byose Kaminuza yabo igahinduka icyitegererezo mu karere k’umutima wa (...)
Mu rwego rwo kongera imbaraga no kurushaho kunoza intego Kaminuza yigenga ya Kigali (ULK) yiyemeje, ku wa mbere tariki ya 14 Mutarama, abakozi bose bahize gutunganya imirimo bashinzwe. Icyagarutsweho na Perezida akaba n’uwashinze ULK, Prof. Dr. Rwigamba Balinda ni uko nta kosa na rimwe bazihanganira muri uyu mwaka.
Prof. Dr. Rwigamba Balinda yasabye abakozi bose ba ULK bagomba gusinya imihigo ko bagomba gukora ibishoboka byose Kaminuza yabo igahinduka icyitegererezo mu karere k’umutima wa Afurika, haba mu gutanga ubumenyi, kugira abakozi bashoboye kandi igomba kuba intangarugero mu kugera ku ntego yihaye. Yagize ati “Nta mpamvu yo guta igihe mu bidafite umumaro. Abatugana mwibuke ko ari abami n’abamikazi bacu, tugomba kubacyeza. Musabwa kurangwa n’umucyo, inseko nziza, kuvuga ibifite agaciro kandi bakagira umutima wo kuzigama birinda gusesagura ibyo bagezeho.”
Yakomeje asaba abakozi kurangwa n’umuhate n’ubwitange mu mirimo bashinzwe kandi bakirinda amakosa. Yagize ati “Uyu mwaka nta kosa tuzihanganira na rimwe, nta mikino, iki si ikigo cyo gukiniramo. Twese duhuze imbaraga tugere ku ntego twiyemeje.” Yabasabye kugira ubunyangamugayo mu byo bakora byose, kuzuzanya mu kazi no kungurana ibitekerezo, guharanira kugera ku ntego biyemeje, bakarangwa no gukora umurimo unoze, ufite ireme n’agaciro.
Dr. Sekibibi Ezechiel, Umuyobozi wa ULK, atangaza ko imihigo izabafasha gukora isuzumamikorere ku bakozi kuko buri wese asinyira icyo azakora kandi buri wese akabigiramo uruhare. Ati “Bizadufasha kandi kumenya igipimo cyo gutanga serivisi nziza ku batugana uko gihagaze, buri wese yarabigizemo uruhare.” Akomeza avuga ko nta kosa nta rimwe rigomba kwihanganirwa bizatuma buri wese akoresha ingufu zose kugira ngo akazi asabwa gatungane. Asaba abakozi guhigura imihigo bahize.
Habumugisha Titien, Umuyobozi w’ishami ry’amategeko muri ULK, umwe mu basinye imihigo, atangaza ko igikorwa bakoze gikomeye cyane. Yagize ati “Hari guhita, gusezeranya no kwiyemeza kugera ku byo twasezeranye” Akomeza avuga ko muri ULK byari byaratinze kuko aho byagiye bikoreshwa byatanze umusaruro mwiza. Avuga ko kandi imihigo basinye izagira icyo ihindura gikomeye cyane mu ireme ry’uburezi.
Imihigo yashyizweho umukono muri ULK ni iy’amezi atandatu, nyuma yayo hazakorwa isuzumamikorere kugira harebwe intambwe bagezeho, ibitarashoboye kugerwaho hafatwe izindi ngamba.
Igikorwa mu mafoto
Marketing
4546
Editor
078 827 26 21
Management
0788 74 29 08 / 0788 49 69 15
Emails: [email protected], [email protected]


text:
Iyo atagira benese , inzovu yari imwirengeje!
Ngo igihe kimwe, umuvandimwe yatewe n’inzovu, nuko ngo benese bayibonye bose bafata amacumu uwa mbere akayitera , uwa kabiri akayitera irindi, uwa gatatu akayitera irindi , mu gihe ikiyegeranya ngo yongere igaruke undi akayikubita irindi , gutyo gutyo ….muri make iyo uwo muvandimwe atagira bene se inzovu yari imwivuganye, cyangwa iyo aza kuba wenyine, byari birangiye, ariko bahagurukiye rimwe mu murunga w’urukundo barwanya inzovu .
“ Nuko Petero arindirwa munzu y”imbohe, ariko ab’Itorero bagira umwete wo kumusabira ku Mana. Herode araye ari bumusohore, iryo joro Petero yari asinziriye hagati y’abasirikare babiri, aboheshejwe iminyururu ibiri, abarinzi nabo bari ku rugi barinda inzu y’imbohe. Nuko marayika w’Umwami Imana ahagarara aho, umucyo waka munzu, marayika akomaPetero mu mbavu, aramukangura ati “ Byuka n’ingoga”iminyururu imuva ku maboko iragwa” Ibyakozwe n’intumwa 12: 5-7
Imana ishimwe .Ibyo bigereranwa n’umuvandimwe wahuye n’ikibazo, kiza gifite uburemere nk’ubw’inzovu, mu by’ukuri icyo kibazo mu buzima busanzwe kitamusiga, ku bantu bazi inzovu ubunini bwayo, ubugari bwayo, nukukumira bunguri, ariko kubera bene se, yajya kubona akabona ikibazo kirarangiye agashima Imana.
Yesu ajya gusubira mu ijuru yasize avuze ngo urukundo nirwo bazatumenyeraho ko turi abigishwa be. Imana ishimwe
Petero rero nawe ari mu kigeragezo, ngo ab’Itorero bagira umwete wo kumusengera, iyo ukomeje gusoma kino gice, usanga ngo bararaye mu masengesho bamusengera, nuko ngo Imana imaze gukora igitangaza, Petero yerekeje aho bari baraye basenga ngo bamubonye bashima Imana .
Muri make bananiwe gusinzira , bifatanya na Petero mu ngoyi yari arimo, kandi Imana yumvise gusenga kwabo. Imana ishimwe
Hari indirimbo y’igiswahili ivuga ngo “ Ukiona niko kwenye shida, niombee,ujue kwa maombi yako mimi nitashimama, ujue kwa maombi uyako nitabalikiwa” Nubona ndi mu kibazo, nsengera kandi umenye neza ko kubw’amasengesho yawe nzashobora gukomera, kubw’amasengesho yawe, nzabona umugisha”
Si ugusenga rero gusa, kuko bibiliya ijya itubwira ngo, sibyo, kubona umuvandimwe uri mu kibazo ( watewe n’inzovu) ngo umusengere gusa, nurangiza umubwire ngo ugende amahoro mwene Data ususurukirwe, kandi wowe muri iyo minsi utekanye nta gitero cy’inzovu ufite. Ijuru ridusure.
Twasomye ko ngo bene se buri wese yakuyeyo icumu akajya atera iyo nzovu, mbese babujije inzovu kumwica nubwo yarije ari simusiga!!!!!! Ifite amakare, itinyitse kubera ubunini n’induru ….
Nshuti yanjye muvandimwe, wowe se bimeze bite? Ni inzovu iguteye! Cyangwa wowe uratekanye simbizi! Niba se utekanye, nta muvandimwe uzi utewe n’inzovu watabara ukoresheje ibyo Imana yaguhaye, teraho nawe agacumu kawe ku kibazo cye , humura dukorera Imana izi guhemba abakoze ibyiza.
Utewe se n’inzovu, “ Ariko Siyoni aravuga ati “ Yehova yarantaye, Uwiteka yaranyibagiwe” Mbese umugore yakwibagirwa umwana yonsa, ntababarire uwo yibyariye? Icyakora bo babasha kwibagirwa, ariko njye sinzakwibagirwa” Yesaya 49: 14-15


text:
Arakazaneza muri rurimdo gusa Bari kwitwara nabi abatuyobora bikubite agashya kuko baratuma natwe bayoborwa tubatakariza ikizere
Arakazaneza muri rurimdo gusa Bari kwitwara nabi abatuyobora bikubite agashya kuko baratuma natwe bayoborwa tubatakariza ikizere
utarabikoze ngaho ni amutere ibuye?!
yesu araje vuba aje atunguranye
Ahubwo se uwo rwigema ko nzi neza ko yari yarigeze guhagarikwa i Nyamata -Bugesera azia ibyaha bisa nÃbyo! Imana idufashe kdi nawe izamukomeze.
Nimureke kwishushanya ese mubwirwa niki ko uwowe bitazagenda gucyo? ubundimwaretse kutubeshya
Rwigema Donatien Tumuhaye Ikaze Iwacu I Rulindo Twizereko Atazaduteba Munama Nka Safari Ngo Tuzajye Tumwakiriza Inkoko Itetse Neza Narangiza Atwiture Kuduhemukira


text:
Abahanga mu mitekerereze y’umuntu bakunze kujya impaka ku buzima bwo mu mutwe. Gusa ikidakunze kuvugwaho, ni ubushobozi bwawo. Ubushobozi bwo mu mutwe ni ukuvuga ko umuntu aba abasha kugenzura amarangamutima ye, kuyobora ibitekerezo, ndetse no kwitwara neza, n’ubwo haba hari ibibazo. Kuzamura ubushobozi bw’umutwe rero, ni ukubona imbaraga zo kubaho nk’uko indangagaciro zawe ziri ndetse no kubasha gukora igisobanuro cy’ubutsinzi bwawe.
Ubushobozi bwo mu mutwe busaba gukora cyane ndetse no kumenya gufata umwanzuro. Bijyanye no kwitoza imico y’ubuzima no gutanga igihe n’imbaraga mu kwihindura.
Gusa n’ubwo ubushobozi bw’umutwe buza byoroshye iyo ubuzima ari bwiza, ubushobozi nyabwo bwawo buza mu gihe cy’ikibazo cy’ingutu. Ubumenyi bwo kuzamura ubushobozi bw’umutwe ni inzira nziza yo kwitegura guhangana n’inzitizi zidashobora kubura mu buzima.
Hari imyitozo myinshi umuntu yakora agateza imbere ubushobozi bw’umutwe we.
1.Kugenzura imyizerere idafite aho ishingiye
Abantu muri rusange tugira imyizerere itandukanye kuri twebwe ubwacu ndetse n’isi. Ibyo twemera bizamuka uko igihe gishira kandi bigashingira ku mateka yacu. Wamenya imyizerere yawe cyangwa se ntuyimenye, byanze bikunze igira ingaruka ku mitekerereze, imyitwarire ndetse n’ibyiyumviro byawe.
Rimwe na rimwe imyizerere y’umuntu iba idashingiye ku kuri, ndetse itanubaka. Urugero nk’iyo wizera ko mu buzima udashobora gutsinda, ntuzigera witabira gushakisha akazi keza, cyangwa se ukanga kujya kubazwa mu gihe waba watoranyijwe mu bapiganwa. Birashoboka rero ko imyizerere yawe ishobora kuba ubuhanuzi kuri wowe.
Mu rwego rwo gukomeza umutwe wawe rero, toranya imyizerere ufite, imibi uyireke, imyiza uyikomezanye. Ikuremo kandi ko ikintu buri gihe mu buzima gihora ari ukuri cyangwa ikinyoma. Habaho impinduka.
2.Gutakaza imbaraga z’umutwe ku bintu bifite akamaro
Gutakaza ubwonko ku kintu udashobora kugenzura - nk’igihe cy’imvura nyinshi-, bitakaza imbaraga z’umutwe mu buryo bwihuse. Uko utekereza ku bibazo utabasha gukemura, ni ko ugira imbaraga nkeya zo kurema agashya kakemura icyo kibazo. Bika imbaraga zawe kugira ngo uzikoreshe imirimo yubaka, nko gukemura ibibazo no gushyiraho intego - nko gushaka ibyagufasha mu gihe cy’imvura - Niba ibitekerezo byawe bidatanga umusaruro, shyira imbaraga mu gushakisha ingingo zo gutekerezaho zifasha. Uko ubikora kenshi, ni ko bizaba umuco mu buzima bwawe.
3.Gusimbuza ibitekerezo bibi ibitekerezo byubaka
N’ubwo abenshi muri twebwe tudafata igihe ngo dutekereze ku bitekerezo byacu, kuzamura ubumenyi ku buryo imitekerereze yawe imeze ni ingenzi mu guteza imbere imikomerere y’imitwe yacu. Imitekerereze mibi nk’urugero ngo "sinshobora gukora ikintu kiri cyo” n’ibindi bitandukanye, bikubuza kugera ku bushobozi bwawe bwuzuye. Reka ibitekerezo bibi mbere y’uko bikurenga maze bikinjira mu myitwarire yawe. Ibitekerezo bibi bisimbuze ibyiza. Ibitekerezo byiza kandi ntibisaba kuba iby’agahebuzo, ahubwo bisaba kuba ibishingiye ku kuri gufatika. Urugero " mfite intege nke, mu kintu runaka, ariko na none mfite imbaraga nyinshi ahandi”. Guhindura ibitekerezo bisaba kwigenzura buri munsi, ariko byagufasha kuba neza.
4.Kwitoza kwihanganira ikikubangamiye
Kuba ukomeye mu mutwe, ntibivuga ko utagira ibyiyumviro, ahubwo bigusaba kumenya neza uko ibyiyumviro byawe biteye, kugira ngo umenye neza uburyo ugomba kwitwara mu gihe cy’amarangamutima. Gukomera mu mutwe ni ukwemera amarangamutima utagenzuwe na yo, ndetse no kuyirengagiza mu gihe hari icyo ushaka kugeraho akakubera inzitizi. Kwihanganira ibikubuza umudendezo bisaba kwitoza ariko byoroha iyo wigirira ikizere.
5.Kugenzura ibyo wagezeho buri munsi
Muri iyi minsi, ntibyoroshye kubona umwanya wo kwitekerezaho, ariko kubona uwo mwanya ugapima aho ugeze mu kuzamura ubushobozi bw’umutwe ni ingenzi mu buzima. Ku mpera ya buri munsi, ibaze icyo wize mu bitekerezo byawe, mu marangamutima ndetse n’imyitwarire. Reba ibyo ukeneye guhindura cyangwa kugeraho ku munsi ukurikiyeho.
Imyitozo 5 wakora kugira ngo wongere ubushobozi bw’umutwe wawe
Abahanga mu mitekerereze y’umuntu bakunze kujya impaka ku buzima bwo mu mutwe. Gusa ikidakunze kuvugwaho, ni ubushobozi bwawo. Ubushobozi bwo mu mutwe ni ukuvuga ko umuntu aba abasha kugenzura amarangamutima ye, kuyobora ibitekerezo, ndetse no kwitwara neza, n’ubwo haba hari ibibazo. Kuzamura ubushobozi bw’umutwe rero, ni ukubona imbaraga zo kubaho nk’uko indangagaciro zawe ziri ndetse no kubasha gukora igisobanuro cy’ubutsinzi bwawe.


text:
Ibi abo banyeshuri babikoze ku wa Kane tariki ya 3 Ugushyingo 2016, ubwo bamaraga gukora ikizamini cya Leta cya nyuma, hakaba hakekwa ko ari urugomo rwabateye kubikora.
Umuyobozi w’ikigo cy’amashuri abanza cya Kimisagara, Mukaneza Jeanine, yabwiye IGIHE ko abo banyeshuri bamennye ibirahuri by’amashuri atanu.
Yagize ati “ Nibyo bitwaye nabi bamaze gukora ibizamini bya Leta bamena ibirahuri by’amashuri atanu yo mu mwaka wa Gatandatu ndetse ababikoze turimo kubashakisha kugira ngo ababyeyi babo babyishure.”
Iyo myitwarire mibi y’abo banyeshuri, yatumye ubuyobozi bw’icyo kigo bufata icyemezo cyo kudaha indangamanota bamwe mu banyeshuri bigaga mu mwaka wa Gatandatu bacyekwa kuba aribo bakoze urwo rugomo kugira ngo ababyeyi babo bazabanze barihe ibyo birahuri.
Bamwe mu banyeshuri biga mu mwaka wa Gatandatu bavuze ko batishimiye iki cyemezo cy’ubuyobozi bw’ikigo cyabo cyo kutabaha indangamanota ngo kuko hari ababirenganiyemo.
Umwe yagize ati “ Nibyo rwose ibirahuri by’amashuri yo mu mwaka wa Gatandatu uko ari atanu bagiye babimena ariko mu babikoze njye sindimo ku buryo numvaga ntakwiye kwimwa indangamanota yanjye kubera ntatunguka imbere y’ababyeyi banjye ntayifite.”
Muri iki kigo cya Kimisagara harimo bamwe mu bana bakigaragarwaho imico mibi irimo iy’ubujura, kunywa itabi ndetse n’urumogi.
Iki kigo gifite abanyeshuri 3648 barimo 368 biga mu mashuri yisumbuye ndetse n’abagera ku 3280 bo mu mashuri abanza.


text:
Byangabo: Barasaba inzego z’umutekano gukaza umutekano kubera urugomo rwiyongera mu minsi mikuru
Ubwo abantu basaga 10 barwanaga bapfuye amafaranga y’ikimina. Abaturage bo mu Isantere ya Byangabo mu Murenge wa Busogo, Akarere ka Musanze barasaba inzego z’umutekano gukaza umutekano muri iyo santere More...
Rulindo barasabwa kubungabunga umutekano wabo muri minsi mikuru.
Hirya no hino mu minsi mikuru usanga abantu bataka ikibazo cy’umutekano muke uterwa na byinshi bitandukanye nk’ubujura, ubusinzi n’ibindi. Mu rwego rwo gukumira icyazabuza abanyarulindo kwizihiza More...
Nyabihu: Abateza umutekano muke bitewe n’ubusinzi,urugomo n’ibindi mu gihe cy’iminsi mikuru bahagurukiwe
Bamwe mu baturage bo mu karere ka Nyabihu bavuga ko mu gihe cy’iminsi mikuru hakunze kugaragara ibyaha bitandukanye bishingiye ahanini ku businzi n’urugomo. akaba ariyo mpamvu basaba abashinzwe umutekano More...
Karongi: Ngo hari abaguma mu buhungiro kubera ubusambo bwa bene wabo bari mu gihugu bigwijeho imitungo yabo
Kuru uyu wa 15 Ukuboboza 2014, mu Karere ka Karongi habaye inama y’umutekano yaguye itegura uburyo abaturage bakwizihiza iminsi mikuru mu mudendezo ndetse yiga no ku bindi bibazo by’umutekano no More...


text:
Iki cyiciro cya kabiri cy’indatabigwi 211, cyatangiye gutozwa ku wa 17 Nzeri, gisoza kuwa 27 Nzeri 2016, gitorezwa mu kigo cy’amahugurwa cya Nkumba, giherereye mu karere ka Burera, mu Ntara y’Amajyaruguru.
Minisitiri w’Umuco na Siporo, Uwacu Julienne, yashishikarije aba bahanzi gukora ubuhanzi bushingiye ku mwimerere w’umuco Nyarwanda birinda kwigana abandi.
Yagize ati "Ubuhanzi na bwo butere imbere ariko musabwa kubukora mushingiye ku mwimerere w’umuco Nyarwanda kuko ari byo biranga umwihariko w’abantu aho gukora iby’abandi kandi na byo utabikora neza nka ba nyirabyo."
Yakomeje abasaba kudatakaza ubunyarwanda bakarushaho kunoza ibyo bakora kuko ari byo bigaragaza ubuhanga bwabo n’ubushobozi bafite aho guhora basaba inkunga.
Ati"Buri gihugu gifite umuco wacyo, ntimukwiye kumva ko hari umuco wundi waca umuco Nyarwanda."
Bamwe mu bitabiriye iri torero bemeza ko bahakuye ubumenyi buhagije cyane bwerekeye amateka y’igihugu cyababyaye.
Munyanshoza Dieudonne bakunze kwita Mibirizi yagize ati"Ubu tugiye kunoza ibihangano byacu kuko amakosa twakoraga twarayabonye kandi agiye gukosoka. Ahenshi wasangaga nta mwimerere Nyarwanda uri mu byo dukora ku buryo twari kuzisanga umuco wacu warazimiriye mu yindi y’ahandi."
Makoni Koshwa we yagize ati"Njye niganyiraga kuza gutozwa numva ari ibintu bikomeye kandi bivunanye, ubu dusoje nta kibazo kandi nari maze igihe gito norohewe n’uburwayi , ubumenyi mpakuye buzamfasha gukora indirimbo zibereye abanyarwanda bityo n’abanyamahanga bazikundire umwihariko wazo."
Itorero ry’Indatabigwi ryitabiriwe n’abahanzi b’indirimbo, abakora ubugeni, abanyamideli, abanditsi n’abakinnyi ba filimi ndetse n’abakozi ba leta bafite umuco mu nshingano zabo. Batojwe bakurikira abandi nk’abo batojwe mu cyiciro cya mbere muri Nzeri umwaka ushize.
Insanganyamatsiko y’iri torero yagiraga iti"Duhange tugamije kubaka u Rwanda rushya, kwigira no kwihesha agaciro dushingiye ku muco n’amateka by’u Rwanda"
Amafoto: MINISPOC


text:
2 Korinto 5:17
"Umuntu wese iyo ari muri Kristo aba ari icyaremwe gishya, ibya kera biba bishize. Dore byose biba bihindutse bishya.
Maze gutekereza kuri iri jambo, nasanze ari nta mukristo nyawe ugira imitekerereze, imirebere, imibereho, imyitwarire, imyemerere bya kera.
Mu bwubatsi, iyo umuntu ajya gusana inyubako runaka abanza gusenya ibipande, ibishahuro, amarangi yomotse ku bikuta. Hari n’aho ibikuta bikurwaho kugirango hubakwe ibindi. Nyuma nibwo yubaka inyubako nzima.
Ikibabaje n’uko abakristo benshi bavanze inyubako. Baracyagendana ingeso za kamere mu izina rishya.
Niba ibya kera bikigufataho ni ukuberako ibishyasha bitakugezeho nyabyo. Niba nta gishya kikugaragaraho nta mpinduka n’imwe yakugezeho!
Isuzume niba uri icyaremwe gishya koko. Ugire uruhare mu gusenya ibya kera.
Umunsi mwiza kuri twese!
Dr Fidèle MASENGO


text:
Muri Leta Zunze Umwe z’Amerika abatinganyi n’abatinganyikazi bahawe uburenganzira bwose bwo gushyingirana, aho umugabo ashakana n’umugabo ndetse n’umugore agashaka undi bahuje igitsina ariko mu minsi ishize abantu batunguwe cyane no kubona Kim Davis ahaguruka akamagana icyo gikurwa ku mugaragaro.
Kim Davis akomoka muri Leta Zunze Umwe z’Amerika, akaba arinaho aba mu gace ka Kentucky abereye n’umuyobozi wungirije, mu kwezi gushize akaba yarimemye uburenganzira bwo gusezeranya abatinganyi, igikorwa cyatumye ubushinjacyaha bumutumaho baramufunga.
Abakristo bose bahagurukiye rimwe batangira kuvuga ubutwari bwa Kim Davis ndetse bamwe batangira kuvuga ko niba adafunguwe bategura imyigaragambyo abandi bakemera kuba bamusanga muri gereza.
Nubwo yafunzwe, abantu bakomeje kwerekana ko bari kumwe nawe, yaje kurekurwa nyuma y’iminsi 6 ari muri gereza. Ese gufungurwa kwe yabyakiriye gute?, Kim Davis yatangarije ikinyamakuru Charismanews yatangajwe n’abantu bamusengeye kandi akemeza ko byamunejeje ku buryo bukomeye. Yakomeje atangaza ko yishimiye kongera kubonana n’umuryango we ndetse n’imbwa ze eshatu ariko kandi akavuga ko akomeje kunezezwa no gusoma ubutumwa butari bucye bwa bantu bagiye bamwandikira bamwereka ko bamushyigikiye banamusengera impande zose z’igihugu.
Davis yakiriye amagana n’amagana y’ubutumwa bamwohererezaga ari muri gereza yagize ati” natangajwe n’uburyo abantu kuva mu mpande zose z’igihugu bafata umwanya bakanyandikira bambwira ko banshyigikiye. Buri baruwa yabaga irimo ubutumwa bunkomeza kandi bunshyigikira.” Akomeza avuga ko Imana yumva gusenga kw’abantu bayo kandi ko kuri we Imana ibaho,niy’ukuri,irakora ndetse ati” guhagarara gutangirira ku mavi yacu”.
Kim Davis yemeje ko Imana yahinduye ubuzima bwe rwose aribyo byamuhaye imbaraga igihe yari afunze abasha kwegera abo yari afunganye nabo ababwira ukuntu Yesu Kristo ari umugabo mwiza kandi agira neza, avugana nabo yagize ati” Yesu ni umugabo mwiza, mukwiye kumutumira mu buzima bwanyu kuko igihe mwaba mubanye mu rukundo muzinjira mu isi itandukanye niyo mutekereza.”
Kim Davis yasoje agira ati” nkunda Imana cyane, nkakunda abantu ndetse n’umurimo wanjye.” Bityo akemeza ko abantu bose bagendeye kuri izo ndangagaciro abatuye mu isi bose babana mu mahoro. Ifungurwa rye ryafashwe n’Abakristo nk’intsinzi ikomeye ndetse mu minsi mike akaba araba asubiye mu mirimo ye.


text:
Urwenya: Mujye Mukunda Abanzi Banyu
Mujye Mukunda Abanzi Banyu
Umugabo wakundaga amarwa birenze ibikenewe, yaje kuyoboka idini ry’ Abapantekote, kera kabaye bari mu nyigisho, pasitoro aho ari imbere yigisha ati : “Bavandimwe murahirwa mwe mwakiriye agakiza mugaca ukubiri n’ inzoga, inzoga si inshuti ahubwo ni umwanzi mubi” arakomeza ati : “Musome mu gitabo cya… umutwe wa… umurongo wa… Nyamugabo rero aho yakicaye amaze n’ akanya atagasomye, asaba ko yagira icyo avuga, baramwemerera, ati : “Ubushize ariko wari watubwiye ko muri Matayo havuga ko tugomba gukunda n’ abanzi bacu, biri no muri Luka.” Ni uko abakirisito si uguseka barumirwa.
Shyiraho Igitekerezo!
Subscribe to: Post Comments (Atom)


text:
Urwego rushinzwe uburezi mu Karere ka Ngoma rutangaza ko muri ako karere hakigaragaramo ubucucike bw’abanyeshuri mu mashuri bigatuma badakurikira neza amasomo.
Abanyeshuri baba mu Nkambi ya Kigeme i Nyamagabe bahamya ko imfashanyo y’ibikoresho by’ishuri bahawe izabafasha kurushaho kwiga bashyizeho umwete.
Abayobozi b’ibigo by’amashuri byo muri Ngororero barakangurirwa kugira isuku mu bigo byabo kuko aho bizagaragara ko hari umwanda umuyobozi w’icyo kigo azirukanwa.
Abatozwa b’impeshakurama za Minisiteri y’ubuzima muri Muhanga barifuza ko itorero ryamanuka rikagera no ku bana b’imyaka 10 kugira ngo bazakurane umuco w’ubutore.
Manzi Aimée Praise yahembwe imodoka na se umubyara, amushimira gutsinda ibizamini bya Leta bisoza amashuli abanza mu mwaka wa 2016.
Abarezi bo mu Karere ka Kamonyi basanga gutanga inyigisho z’Itorero ry’igihugu mu mashuri, bizabafasha guhangana n’ikibazo cy’abana bata ishuri n’icy’ireme ry’uburezi.
Kaminuza ya Dixie State University yashyiriyeho abanyeshuri b’Abanyarwanda bifuza gukomereza amasomo yabo hanze, amahirwe yo kuyigamo bagafashwa no kubona buruse zo kwigira Ubuntu.
Abana bahabwaga amasomo abakundisha umwuga muri gahunda yiswe”Space for children” mu ishuri ry’imyuga n’ubumenyingiro mu ntara y’Iburasirazuba IPRC East bahawe certificate.
Minisitiri w’uburezi, Dr Musafiri Malimba Papias yanenze ubushakashatsi bukorwa n’amashuli makuru na kaminuza bugahera mu bubiko butageze ku baturage bwakorewe.
Kaminuza y’Abadivantisiti b’Abalayiki (UNILAK) yahaye impamyabushobozi abarangije kuyigamo babarirwa muri 2143 mu mashami atandukanye.


text:
Ariko, buriya abazungu koko muremera bakatugira ibikoresho peeee!!!!!!! mbegembega !!!!kumvikana birananirana hanyuma abantu bakayoboka inzira yo kwica , ubwo iyo uvuga ngo uzatera igihugu cyawe uba ugiye kurasa nde? nsubiza. Si bashiki bawe na bana babo, si abavandimwe bawe n'ababyara bawe? Warangiza ngo uri General ? General yawe yikoreshe ushyira ibintu mu buryo hatabaye ku mena amaraso , kuko ayo umena nawe niyo uva !!!!! Kdi abazungu barabashuka mugashoza intambara kubihugu byanyu byarangira nibo baza kubarega ibyaha by'intamabara muri ICC . Mwabaye mute ? Njye ndumva Nkurunziza si Imortelle mureke , diplomatie muyikine mwitonze n'amahanga azabafasha kubumvikanisha buhoro buhoro namwe muzategeka , ariko muhe rubanda amahoro .
mupenzi - 7/01/2017 saa 19:24


text:
Rusizi: Ahatari imiyoborere myiza abaturage baba bameze nk’abatabona
Impuguke mu miyoborere myiza mu kigo cy’igihugu gishinzwe imiyoborere RGB, Karanze Kayigire, asanga iyo ahantu hatari imiyoborere myiza abaturage baba bameze nk’abatabona.
Ubwo Kayigire yari mu biganiro byabereye mu Karere ka Rusizi ku wa 23 Ugushyingo cyahuje Abagize Biro y’Inama Nyanama y’Akarere ka Rusizi, abagize Komite nyobozi y’Akarere, y’Abanyamabanga Nshingwabikorwa b’Imirenge, abahagarariye Sociyete sivile n’abahagarariye abikorera, Polisi n’Ingabo ; hagamijwe kurushaho kubibutsa amahame (...)
Impuguke mu miyoborere myiza mu kigo cy’igihugu gishinzwe imiyoborere RGB, Karanze Kayigire, asanga iyo ahantu hatari imiyoborere myiza abaturage baba bameze nk’abatabona.
Ubwo Kayigire yari mu biganiro byabereye mu Karere ka Rusizi ku wa 23 Ugushyingo cyahuje Abagize Biro y’Inama Nyanama y’Akarere ka Rusizi, abagize Komite nyobozi y’Akarere, y’Abanyamabanga Nshingwabikorwa b’Imirenge, abahagarariye Sociyete sivile n’abahagarariye abikorera, Polisi n’Ingabo ; hagamijwe kurushaho kubibutsa amahame y’imiyoborere myiza no kunoza itangwa rya service nziza.
Atangiza ibi biganiro ku mugaragaro, umuyobozi w’Akarere ka Rusizi Nzeyimana Oscar, yagaragaje ko muri iki gihe mu nzego zose z’igihugu haba hakenewe ibikorwa bigaragaza akamaro k’imiyoborere myiza kugira ngo ibyemezo bifatwa ndetse n’ibikorwa byose bigirwemo uruhare rumwe hagati y’abayobozi n’abayoborwa.
Mu kwibaza niba koko iyi miyoborere myiza ivugwa ko igamije guha umuturage ijambo n’uruhare mu bimukorerwa, icyaba kiyigaragaza cyane cyane ku rwego rwo hasi, bamwe mu bitabiriye ibi biganiro twavuganye batubwiye ko babona koko umuturage agenda ahabwa ijambo n’uruhare mu gutanga ibitekerezo mu bigiye kumukorerwa.
Kayigire Karanze, impuguke mu by’imiyoborere myiza, asobanura ijambo imiyoborere myiza yagaragaj ko ari ukugira uruhare mu itegurwa ry’ibikorwa n’ishyirwa mu bikorwa ryabyo.
Abari muri ibi biganiro bagaragarijwe ko bimwe mu bigomba kwibandwaho harimo guha umuturage umwanya no kugishwa inama mu bigomba gukorwa. Mu rwego kandi rwo gutanga serivisi nziza harazweho nimero itishyurwa ya telefoni, aho umuturage wese azajya abaza icyo yifuza bitewe n’uwo ashaka kubaza atarinze kujya ku biro by’Akarere.
Location: Ndamage Building 4th floor
P.O Box: 3477 Kigali- Rwanda
Phones:
+250 788 74 29 08, +250 788 49 69 15, +250 725 94 66 08
Email:
[email protected], [email protected]


text:
Tom Close yagarutse ku bamutandukanyije n’umugore mu magambo
Umuhanzi akaba n’umuganga Muyombo Thomas benshi bazi nka Tom Close mu muziki yagarutse ku magambo yamuvuzweho ko yaba yaratandukanye n’umugore we ndetse yemeza ko adateganya gutandukana n’umufasha we ahubwo ngo bazabana kugeza ku rupfu.
Mu gitaramo cyo kumurika album ya gatanu ya Dream Boyz, Tom Close ni umwe mu bahanzi bafashije iri tsinda muri iki igitaramo ndetse yakunze kurangwa no gusubira mu magambo yagiye amuvugwaho by’umwihariko ku makuru yise ‘igihuha’ cyari cyakwirakwijwe bavuga ko yatandukanye n’umugore we bapfa gucana inyuma no kuba ngo umugore we yarabyaye umuzungu.
Tom Close yinjiye ku rubyiniro mu ndirimbo ye nshya ‘Umugabo uhiriwe’, akurikizaho ‘Ibintu byarahindutse’ maze afata ijambo agaruka ku magambo bagiye bamuvuga.
Mbere yo kuririmba iyo yise ‘Umwana wa mabukwe, Tom Close yagize ati “Abantu baravuga. Ndibuka mu minsi ishize bavuga ko nasibiye muri kaminuza tutaranatangira ibizamini. Mu minsi ishize na none bavuze ko natandukanye n’umugore ndetse ko yabyaye umwana w’umuzungu utari uwanjye, ibyo byose byari ibinyoma”.
Yakomeje asobanura ko ibyo abantu bavuga byose bidakwiriye guca abantu intege cyane iyo bafite intego mu buzima bwabo bifuza kugeraho.
Tom Close yasobanuye ko indirimbo ‘Umwana wa mabukwe’ benshi batekereje ko hari isano ifitanye n’ubuzima bwe mpamo nyamara ngo baribeshye.
Yagize ati, “Iyi ndirimbo niyo yabaye imbarutso y’amagambo bavuze ko natandukanye n’umugore wanjye kandi mu by’ukuri iyi ndirimbo nayiririmbiye sosiyete nyarwanda muri rusange”.
Yungamo ati, “ Aya magambo ndamutse nyaririmbye ku mugore wanjye byaba biteye agahinda”.
Ni kenshi hagiye havugwa amagambo yo gutandukana kwa Tom Close n’umugore we Tricia ariko aba bombi bahagurukiye kwerekana ko ibivugwa ari ibihuha ndetse bidatinza bibaruka imfura y’umukobwa bise Ellah.
Tom Close na Niyonshuti Ange Tricia basezeranye imbere y’Imana ku itariki 30 Ugushyingo 2013. Bafitanye umwana w’umukobwa witwa Ellah.
SRC: IGIHE


text:
Ikibuye kizagonga isi tariki 5 Gashyantare 2040
Mu mwaka wa 2011 havumbuwe ibuye ryiswe 2011 AG5 ubu rikaba rihangayikishije inzobere n’abashakashatsi mu bumenyi bw’isanzure kuko hari ibimenyetso bigaragaza ko tariki 5 Gashyantare 2040 rizahitana isi.
Muri rusange mu isanzure hari ibibuye bisaga ho gato ibihumbi 560 nk’uko urubuga wikipedia.org rubitangaza, muri byose ntibikunze kugaragaza ibimenyetso byo kugongana n’isi cyane uretse ikiswe 2007 VK184 n’iki twavuze hejuru.
Iki kibuye cyavumbuwe muri Mutarama 2011, i Arizona muri Leta Zunze (...)
Mu mwaka wa 2011 havumbuwe ibuye ryiswe 2011 AG5 ubu rikaba rihangayikishije inzobere n’abashakashatsi mu bumenyi bw’isanzure kuko hari ibimenyetso bigaragaza ko tariki 5 Gashyantare 2040 rizahitana isi.
Muri rusange mu isanzure hari ibibuye bisaga ho gato ibihumbi 560 nk’uko urubuga wikipedia.org rubitangaza, muri byose ntibikunze kugaragaza ibimenyetso byo kugongana n’isi cyane uretse ikiswe 2007 VK184 n’iki twavuze hejuru.
Iki kibuye cyavumbuwe muri Mutarama 2011, i Arizona muri Leta Zunze Ubumwe z’Amerika kugeza n’ubu hashyizweho amatsinda menshi ashinzwe kugikurikiranira hafi idakika ku rindi , umunsi ku wundi, amenshi muri yo ni ay’ikigo cya Leta Zunze Ubumwe z’Amerika kizobereye mu by’isanzure (NASA).
Ikibuye 2011 AG5 gifite umurambararo wa metero 140, ariko abashakashatsi ntibarabasha kumenya ingano, uburemere n’ibikigize nyabutabire byacyo.
Detlef Koschny wo mu kigo cy’u Burayi cyita ku bijyanye n’isanzure (ESA), mu Ishami rikurikirana imibumbe igaragiye izuba (Solar System) yatangarije ikinyamakuru cyitwa Huffington Post ko imibare igaragazwa kugera ubu ikirimo urujijo.
Foto: astrocosmos2002.blogspot.com
Marketing
4546
Editor
078 827 26 21
Management
0788 74 29 08 / 0788 49 69 15
Emails: [email protected], [email protected]


text:
Yasuwe : Inshuro 135 | Ibitekerezo: 0 | Aho ariho: Musanze
Akadiho Entertainment Yateguye Igitaramo Kigamije Gufasha Abana Babakene Ngo Babone Uko Bazajya Ku Ishuri.
Tweet
By Leonce Ukurikiyimfura | December 19, 2016 saa 09:20:27
Akadiho Entertainment ltd, mu rwego rwo gufasha abana batishoboye ndetse badafite ubushobozi bwo Kwiga, baturuka mu Kagari ka Niboye bateguye igitaramo cy’urubyiruko kizaba tariki 13 mutarama 2017, bafatanyije na Miss High School ( Miss Kenny). iki gitaramo kikaba kizaba kirimo urubyiruko rwerekana impano zitandukanye, kikaba kizabera muri Glory Secondary School.
Akadiho, ni imwe muri kampani y’urubyiruko rwibumbiye hamwe mu rwego rwo kwihangira imirimo, maze rushinga kampani igamije guteza impano zabo ndetse n’urundi rubyiruko rw’u Rwanda babinyujije mu bitaramo bitandukanye bakorera hirya no hino mu Rwanda.
Ese Akadiho Entertainment ikora iki? Ikorera he?
Nkuko umwe mu bagize iyo kampani, Murinzi Honore , akaba ariwe unayihagarariye yabidutangarije , ngo bagendeye ku mpanuro za Nyakubahwa Perezida Paul Kagame adahwema guha urubyiruko mu rwego rwo kwishakira ahazaza heza habo, bahisemo gukora kampani ifasha guteza imbere impano z’urubyiruko.
“Duhuriza hamwe urubyiruko rufite impano zitandukanye nko kubyina, imyiyerekano, gushushanya, ibyino za Kinyarwanda, gukina imikino itandukanye ( Comedy) ndetse n’izindi mpano zitandukanye , kugeza ubu ngubu udushatse wadusanga SonaTube niho dukorera ibikorwa byacu.”
Iki gitaramo kiswe "Back To School" kibaba kigiye kuba ku nshuro ya gatatu, kikazabera muri "Glory Secondary School" ku itariki 13 mutarama 2017, ndetse kwinjira akaba ari amafaranga 2000 gusa mu rwego rwo gufasha abo bana batishoboye.
Murinzi Honore, Arangiza yisabira abanyarwanda muri rusange ko baza gushyigikira iki gitaramo, maze hakaboneka inkunga yo guha abo bana amahirwe yo kwiga.
“ Ndashishikariza buri munyarwanda wese ufite umutima ufasha ko atacikanwa n’iki gitaramo maze tugahuriza hamwe tugafasha abana b’abanyarwanda batishoboye cyane tubaha amahirwe yo kwiga”
amatike ndetse n'ibindi bisobanuro wabisanga aho bakorera havuzwe haruguru.
Spiderman Game Center, Yateguye Igitaramo cyongera Urukundo rw 'Abana n'Ababyeyi Bidagadura ndetse bakanahabwa Impano.
Kigali: Buri wese afashe iya mbere byagerwaho, uburezi bugezweho buradusaba ubwitange
Nzaramba Shema,Yumvise Impanuro Za Perezida Kagame,ashinga Kampani Ifasha Kuzamura Impano z'Urubyiruko.


text:
Ukwiye kubigendamo neza, utazagushwa n’ibya Yesu kandi abandi bibakiza
Yesu amaze gutegeka abigishwa be cumi na babiri avayo ajya kwigisha no kubwiriza abantu mu midugudu yabo. Ariko Yohana yumvise munzu y’imbohe ibyo yesu akora,atuma abigishwa be ko bamubaza bati: mbese ni wowe wa wundi ukwiriye kuza cyangwa dutegereze undi? Yesu arabasubiza ati: “Nimugende mubwire Yohana ibyo mwumvise n’ibyo mubonye,impumyi zirahumuka,ibipfamatwi birumva,abapfuye barazurwa,abakene barabwirwa ubutumwa bwiza,kandi hahirwa uwo ibyanjye bitazagusha”(Matayo 11:1-6.)
Yohana uyu watumye kuri Yesu,Ukurikiranye amateka ye ntago muby’ukuri wavuga ko atari azi neza Yesu uwo ariwe, cyane ko ari nawe wamubanjirije yigisha abantu ibye, ati njye ndababatirisha amazi, ariko hazaza undusha ubushobozi ,ndetse ntibinkwiriye ko napfundura imishumi y’inkweto ze,Uwo niwe uzababatirisha umwuka n’umuriro (Luka 3:16), ndetse na Yesu ubwe aje ngo Yohana amubatize yerekanye ko yamaze kumusobanukirwa neza ubwo yatinyaga kubahuka kumubatiza, ndetse abari aho bose bibonera gihamya y’umwuka wera mu ishusho y’inuma ibahamiriza ko Yesu ari umwana w’Imana (Luka 21).
Nyamara n’ubwo yari amuzi, ndetse bakaba baranabanye mu murimo w’iyogezabutumwa bwiza henshi, Yohana yibwiraga adashidikanya ko atarenganywa cyangwa ngo ageragezwe Yesu ngo arebere cyangwa se ngo yicecekere ntagire icyo akora, Ariko Yesu ajya aceceka yumvise, ukariraaa mana we!!! ukagirango ahari warayobye nyamara n’ubwo bimeze gutyo ndetse akaboneka nk’uwishe amatwi, kuruhande rwawe ntibimubuza kwiyereka abandi nk’ubatetesheje cyangwa se ubashyize ku ibere.
Yohana Yababarizwaga munzu y’imbohe ari umukozi w’Imana agera n’aho bamuca igihanga ,abandi hanze wenda biberaga no mu byaha bindi byinshi Yesu akabakiza, abandi akabagaburira, n’ibindi bitangaza byinshi.
Uru rujijo, natwe tujya turwinjiramo rimwe na rimwe, iyo dusenze tugatinda gusubizwa nk’uko tubishaka, bigatuma twitiranya Imana twizeye, ndetse bikaba byatuma tunagwa tukayivaho, ari urebye wasanga bitewe no kuyizera uko itari, dukwiye kwibuka ko Imikorere y’Imana ihambaye,kandi ntago bikwiye kutubuza kuyikorera,ndetse Yesu nawe kuko abona ko benshi ibye na Se bibagoye, niyo mpamvu agira ati: “Hahirwa uwo ibyanjye bitazagusha”. Twibuke kandi ko atari Yohana Gusa byagoye, ubwo Yesu yari amaze kumenyereza abo yigishije kubagaburira bamaze gusonza (Mariko 6:30, Mariko 8:1 etc), umunsi umwe agasa nk’ubihoreye! Bose bamuvuyeho hasigara abigishwa be gusa.
Kwemera gukurikira Yesu ntago ari umunyenga Oyaa! Ni ukwiyanga ukikorera umusaraba wawe,ukanezererwa unahinda umushyitsi, ugakomeza urugendo uzi inzira ucamo ko ari inzira ica mu mazi, mu burayu, n’ahameze neza, aho hose ntago usiga umusaraba wawe, kandi menya ko hari igihe uwikorera ukakuremerera, ugaca mu isayo, nyamara abandi bo bafite agahenge , n’ubwo bawikoreye ariko wenda bageze ahatambika, niko byahoze kandi niko bizahora mugihe tukiri mu isi, Bigendemo neza utazagushywa nabyo ukabura ubugingo kandi wari ugiye gusoza urugendo.


text:
Ibikomeza umubano mwiza w’ abashakanye (igice 2).
5. Gucungira hamwe umutungo w’ urugo n’ ikoreshwa ryawo.
Umutungo ubereyeho gutanga uburyo bwo gufasha umuryango gutera imbere no kugera ku cyo ugamije. Ibyo bishoboka iyo abashakanye bawucungira hamwe mu bwumvikane. Iyo uwo mutungo ubaye ukoreshwa mu kugaragaza ubushobozi bw’ umwe mu bashakanye, uhinduka nk’ igikoresho cyo gukandamiza mugenzi wawe, bityo umutungo ukaba wabasenyera.
Hari igihe ukorera amafaranga yumva ari aye, akayacunga uko abyumva. Icyo gihe udakorera amafaranga asa nuhindutse ugenerwa, ugomba gusabiriza kugira ngo agure igikenewe cyose. Abashakanye bagomba gusobanukirwa ko na wa wundi udafite akazi kamuha umushahara afite ibikorwa bikomeye mu rugo rwabo, agaciro kabyo kakaba kanasumba ak’ umushahara mugenzi we yinjiza.
Umwe mu bashakanye ashobora kuba acunga ibintu cyane, undi agasa n’ usesagura. Ibibazo bituruka ku mutungo n’ ikoreshwa ry’amafaranga bikomoka ku micungire itumvikanyweho.
6. Kunoza umubano n’ umuryango mugari
Abashakanye bagomba gufatanya muri byose ku buryo n’abo mu miryango bamenya ko ntacyo umwe akora atabigiyemo inama n’ undi. Ibyemezo byose birebana n’ umuryango mugari, babyumvikanaho, bagafatira umwanzuro hamwe (kurihira abavandimwe amashuri, gufasha ababyeyi, gutwerera…) Itangiriro 2:24
Umubano utanoze n’ umuryango mugari, akenshi uturuka ku « kudasiga se na nyina » . Umwe mu bashakanye, aho kugisha inama mugenzi we ku bibazo by’ urugo ajya kuzigisha ab’iwabo, akaba ari na bo ubwira utubazo tw’ urugo ndetse ibyemezo birebana n’ imicungire y’ urugo rwabo igafatwa n’ umuryango uwo bashakanye atabigizemo uruhare. Ibyo bigomba kwiringwa kuko bikurura amakimbirane hagati y’abashakanye, bikaba byanabasenyera.
7. Kumvikana ku mibonanompuzabitsina.
Imibonano mpuzabitsina irategurwa. Ni ngobwa kumenya ko ubushake bw’ umugabo buzamuka vuba ariko umugore akenera igihe gihagije cyo gutegurwa kugira ngo umubiri we ube witeguye ndetse uvubure n’ ububobere butuma imibonano mpuzabitsina ikorwa nta kibazo. Ubushake bw’ imibonano mpuzabitsina ku mugabo buza mu buryo budahindagurika ibihe byose. Ubwo bushake ku mugore bwo burahindagurika bitewe n’ igihe by’ ukwezi k’ umugore, binakurikije imisemburo ivuburwa n’ umubiri we mu minsi itandukanye.
Abagabo bagomba kumenya ko kuba abagore babo badashidukira imibonano mpuzabitsina igihe cyose ku buyo bumwe bidaterwa n’ ikindi ahubwo ari iyo miterere yabo yihariye kandi ko iminsi imwe bidasaba gufata igihe kirekire cyo gutegurana kurusha iyindi.
Mu kurangiza imibonano mpuzabitsina, umugabo iyo arangije ahita yumva ahagarariye aho, anyuzwe. Umugore we iyo arangije atinda muri ako kanya ko kunyurwa n’ iyo mibonano, akumva kattarangira.
Iyo mibonano mpuzabitsina itegenda neza kubashakanye, biba intandaro y’ ibibazo byinshi binyuranye. Gucana inyuma kw’ abashakanye no kwica isezerano, bamwe babikora bitwaza ko imibonano mpuzabitsina na bagenzi babo itabanyuze. Ikibazo cy’ imibonano mpuzabitsina itanogeye buri wese kizanwa ahanini n’ uko abashakanye batabiganiraho ngo barebe uko barushaho kunoza iyo mibonano no gushimishanya.
Birakwiye ko abashakanye bita kumibonano mpuzabitsina yabo bakabiganiraho kugira ngo barebere hamwe ibibanyuze bombi bikababera isoko y’ umugisha n’ umunezero usangiwe. Ibyo ni byo byarinda buri wese guca inyuma y’ uwo mwashakanye, agakomera kubudahemuka, bikabatera ingabo ibarinda kwandura Virusi itera SDA n’ izindi ndwara zandurira mu myanya ndangagitsina.
8. Kujya inama ku birebana n’ urubyaro.
Intego yo gushyingiranwa si ukubyara gusa. Iyo biba ibyo, Imana iba yarabigize impamvu yo gutana ku babuze urubyaro, nyamara si ko biri. Iyo abashakanye babonye urubyaro, bagomba:
-Gufatira ibyemezo hamwe by’ umubare w’abana bazabyara n’ uburere babaha.
-Gufatanya kwita ku burere bw’ abana ntibihariwe umwe cyangwa ngo bombi babyihunze.
-Kumenya ko hari uburenganzira abana bafite kandi bugomba gukurikizwa,
-kurera abana babafasha kumenya Imana o kuyubaha ndetse bakubaha n’ abantu.
-Kwirinda gusunikira abana gufata uruhande rumwe mu gihe havutse amakimbirane hagati y’ abashakanye..
Kubona urubyaro si hame ryo kubona amahoro hagati y’abashakanye kuko nabyo bijya bikurura ubushamirane mu rugo, kubera impamvu nyinshi:
-Imyumvire itandukanye ku burere bw’abana;
-Ubushobozi buke bwo gutunga urugo no kwita ku bana n’ uburere bwabo cyane cyane iyo ari benshi;
-Kutagira umwanya uhagije wo kwita umwe ku wundi…
Kubura urubyaro ntibigomba kuba impamvu y’ ubwumvikane buke hagati y’abashakanye cyangwa ngo bitume umwe aca inyuma y’uwo bashakanye ashaka urubyaro. Ibyo bishobora gukurura amakimbirane no gusenya urugo ndetse bikaba byaba n’ intandaro yo kwandura virusi itera Sida n’ izindi ndwara zandurira mu mibonano mpuzabitsina.
9. Ibishobora kubangamira ubusabane bw’ abashakanye.
-Gukoresha itegeko;
-Gukoresha itarabwoba;
-Gutanga amabwiriza igihe cyose;
-Kumva ko ari wowe ufite ibisubizo ku bintu byose;
-Guca urubanza;
-Kubaza utubazo dusesereza (kubaza akari imurori)
- Kudaha agaciro ibihangayikishije mugenzi wawe;
-Guhindura ikibazo cya mugenzi wawe urwenya;
-Guceceka aho mugenzi wawe agutegerejeho igisubizo,…
Bikuwe mu gitabo Ubudahemuka.


text:
Duhe ibitekerezo
Urashaka gutanga ibitekerezo?twandikire kuri iranzinone@yahoo.fr/iranzinejo@gmail.com
Murakoze
Murakoze
mercredi 29 décembre 2010
Bwarakeye buraba(ubukwe)
Nyuma yo kwandikirana emails 45 000, byarangiye bashyingiranywe!
Nyuma yo kumara imyaka n’imyaka baganira kuri interineti nyuma bakaza kuburana, byaje kurangira umusore n’inkumi bahuye baranashyingiranwa nyuma yo kohererezanya emails zigera ku 45 000.
Scott na Nicole McIntyre bamenyanye bwa mbere mu mwaka wa 1998 ubwo barimo bachatinga (chat) kuri Yahoo Chat. Icyo gihe bombi bakaba barabaga muri Leta Zunze ubumwe za Amerika, ariko icyo gihe ntibigeze bahura imbonankubone cyangwa se ngo banavugane kuri telefoni.
Kuva icyo gihe, bamara igihe bakunda kwandikirana umunsi ku wundi biza kugera ubwo baburana kugera mu Ukuboza 2009, ubwo Nicole yashyiraga email kuri Craiglist ashakisha Scott. Imwe mu nshuti za Scott yaje kuyibona arabimumenyesha. “Sinigeze ndeba kuri Craiglist, nta mpamvu rwose nari mfite yo kurebayo, ndetse n’umuntu wayibonye byamusabye gushakisha email yanjye kugira ngo abimenyeshe, hari amahirwe menshi yuko Nicole atari kumbona,” ni ibyavuzwe na Scott abajijwe n’umunyamakuru.
Icyo gihe Scott abonye iyo email ya Nicole yarayisubije banatangira kujya bachatinga kugera aho bohererezanya emails zigera kuri 500 ku munsi, ku buryo bohereranyije emails zigera ku 45 000 zose hamwe ndetse Scott yarazibitse zose. Icyo gihe Nicole yari afite umu fiancé ariko ntibyamubujije guhagarika ubukwe agashyingiranwa na Scott i Las Vegas muri Nevada mu Ugushyingo uyu mwaka, ubu bakaba batuye i Melbourne muri Australie.
Nyuma yo kumara imyaka n’imyaka baganira kuri interineti nyuma bakaza kuburana, byaje kurangira umusore n’inkumi bahuye baranashyingiranwa nyuma yo kohererezanya emails zigera ku 45 000.
Scott na Nicole McIntyre bamenyanye bwa mbere mu mwaka wa 1998 ubwo barimo bachatinga (chat) kuri Yahoo Chat. Icyo gihe bombi bakaba barabaga muri Leta Zunze ubumwe za Amerika, ariko icyo gihe ntibigeze bahura imbonankubone cyangwa se ngo banavugane kuri telefoni.
Kuva icyo gihe, bamara igihe bakunda kwandikirana umunsi ku wundi biza kugera ubwo baburana kugera mu Ukuboza 2009, ubwo Nicole yashyiraga email kuri Craiglist ashakisha Scott. Imwe mu nshuti za Scott yaje kuyibona arabimumenyesha. “Sinigeze ndeba kuri Craiglist, nta mpamvu rwose nari mfite yo kurebayo, ndetse n’umuntu wayibonye byamusabye gushakisha email yanjye kugira ngo abimenyeshe, hari amahirwe menshi yuko Nicole atari kumbona,” ni ibyavuzwe na Scott abajijwe n’umunyamakuru.
Icyo gihe Scott abonye iyo email ya Nicole yarayisubije banatangira kujya bachatinga kugera aho bohererezanya emails zigera kuri 500 ku munsi, ku buryo bohereranyije emails zigera ku 45 000 zose hamwe ndetse Scott yarazibitse zose. Icyo gihe Nicole yari afite umu fiancé ariko ntibyamubujije guhagarika ubukwe agashyingiranwa na Scott i Las Vegas muri Nevada mu Ugushyingo uyu mwaka, ubu bakaba batuye i Melbourne muri Australie.
Inscription à : Publier les commentaires (Atom)


text:
ven.
26
août
2011
ISOMO RYA MBERE
Intangiriro y’ibaruwa Mutagatifu Pawulo Intumwa yandikiye Abanyakolosi (Kol 1, 1-8)
1Jyewe Pawulo, intumwa ya Yezu Kristu uko Imana yabishatse, n’umuvandimwe wacu Timote, 2ku batagatifujwe b’i Kolosi, kuri mwebwe bavandimwe b’indahemuka muri Kristu : tubifurije ineza n’amahoro biva ku Mana Umubyeyi wacu. 3Turashimira Imana, Se w’Umwami wacu Yezu Kristu, kandi tukanabasabira ubudahwema, 4kuva aho twumviye ukwemera mufitiye Yezu Kristu, n’urukundo mugirira abatagatifujwe bose, 5mubitewe no kwizera ibyiza bibagenewe mu ijuru. Ayo mizero mwayamenyeshejwe n’ijambo ry’ukuri, ari yo Nkuru Nziza yageze iwanyu. 6Nk’uko irumbuka kandi igakwira ku isi yose, no muri mwe ni ko bimeze, kuva aho mwumviye kandi mukamenya by’ukuri ingabire y’Imana. 7Mugenzi wacu Epafurasi dufatanyije umurimo, ni we wayibigishije. 8Uwo mugaragu w’indahemuka wa Yezu Kristu ubakorera mu kigwi cyacu, yanatumenyesheje urukundo mwasenderejwe na Roho Mutagatifu.
ZABURI (Zab 52 (51), 10, 11)
Inyik/ Nyagasani, mpora nizigiye ubuntu bwawe.
Naho jyewe, ak’umuzeti watohagiriye mu Ngoro y’Imana,
mpora nizigiye ubuntu bwayo !
Iteka ryose nzahora ngushimira ibyo wakoze !
Niringiye izina ryawe kuko ryuje ineza,
nzaryamamariza imbere y’abayoboke bawe.
IBANGONDIRIMBO RIBANZIRIZA IVANJILI (Lk 4, 18 ; 1, 68)
Alleluya Alleluya.
Inkuru Nziza yageze ku bakene:
Nyagasani yasuye umuryango we.
Alleluya.
IVANJILI
+ Luka (Lk 4, 38-44)
Muri icyo gihe, 38Yezu ava mu isengero ajya mu rugo rwa Simoni. Ubwo rero nyirabukwe wa Simoni yari yahinduwe ahinda umuriro mwinshi, baramumwingira ngo arebe uko amugira. 39Amwunama hejuru, ategeka umuriro kumuvamo maze koko urazima. Ako kanya arabyuka, arabazimanira. 40Izuba rimaze kurenga, abari bafite abarwayi bafashwe n’indwara z’amoko yose barabamuzanira; we abaramburiraho ibiganza, arabakiza. 41Roho mbi na zo zavaga mu bantu benshi zisakabaka ziti « Uri Umwana w’Imana ! » Nyamara akazicyaha, azibuza kuvuga kuko zari zizi ko ari we Kristu. 42Ngo bucye, arasohoka ajya ahantu hiherereye. Abantu baramushaka, baramwinginga ngo yoye kubasiga. 43Ariko arababwira ati « No mu yindi migi ngomba kuhamamaza Inkuru Nziza y’Ingoma y’Imana, kuko ari cyo natumwe.» 44Nuko ajya kwigisha mu masengero yo muri Yudeya.


text:
dim.
27
avril
2014
Hambere mu kinyejana cya X, nta murongo ufatika wakurikizwaga ngo hemezwe ko umuntu ashyizwe mu rwego rw’abatagatifu: Imbaga y’abantu iyo yabyemezaga ybarabaga (Vox Populi), hanyuma umushumba wa Kiliziya akabyemeza mu ruhame, maze bagakora umuhango wo guha icyubahiro uwagizwe umutagatifu, maze ibice by’umubiri we bakabishyira muri za Kiliziya, kuli altari n’ahandi hatagatifu.
Mu mwaka wa 993, niho handiswe inyandiko ya mbere na Papa Yohani wa XV yandikiye Abepiskopi bo mu Bufaransa no muri Germaniya ishyira Ulrich mu rwego rw’Abatagatifu. Ijambo “Canonisation” (Gushyira mu rwego rw’abatagatifu) ryatangiye gukoreshwa na Papa Benedigito wa VIII mu muhango wo kugirwa umutagatifu kwa Mt Simeoni wa Padolirone.
Mu kinyejana cya XII nibwo hatangiye kujya hakorwa ubucukumbuzi umuntu yagereranya n’urubanza, icyo gihe ni Alexandre wa III wari Papa (1159-1181)wabitangije. Inama Nkuru y’I Latran ya IV, mu 1215, yabujije abantu guha icyubahiro kidasanzwe imibiri y’abapfuye batabiherewe uburenganzira na Papa.
Papa Gregoire IX niwe washyizeho ibigomba gukurikizwa kugira ngo umuntu abe umutagatifu; Ubwo buryo bushya bwakoreshejwe bwa mbere mu kugira umutagatifu Galgano Guitotti ( Mt Galgano), yari umwihayimana wapfuye mu mwaka wa 1181, iperereza ku bye bwabaye imyaka ine nyuma y’uko apfa. Igenzura ryagombaga kwibanda ku bintu bikurukira:
a) Ukwemera n’ibikorwa byamuranze akiri muzima;
b) Ibitangaza byabaye akiri muzima cyangwa amaze gupfa,(Ibi ni ingenzi cyane).
Mu mwaka wa 1634 nibwo Papa Urbain VIII yashyizeho inzira ziboneye zikurikizwa ngo uwapfuye agirwe umutagatifu:
- Igenzura n’iperereza bikorwa n’urukiko rwa Diyosezi;
- Ibiro bibishinzwe bagasuzumana ubwitonzi n’ubushishozi amagambo n’inyandiko z’usaba, kandi hagashakishwa amakuru k’ubuzima, imico n’ibitangaza byabye ku usabirwa kugirwa umutagatifu;
- Iyo ibyo birangiye, bikemezwa ko ari ukuri, dossier yashyikirizwaga papa, akabyemeza mu nyandiko kandi akayishyiraho umukono;
- Hagakurikiraho isuzuma ku iyobokamana, ubutwari, imico myiza, bikongera bikigwaho n’ibiro by’i Roma bibishinzwe;
- Hakemezwa bwa nyuma ibitangaza, nibura bibiri.
Kugeza muri iki gihe turimo ibi nibyo bikurukizwa, ariko byagiye bivururwa buhoro buhoro, ivugururwa rya nyuma ryakozwe na Papa Pawulo wa II, aho yavuze ko hatakwibandwa cyane ku bitangaza, ahubwo ku buzima bwaranzwe n’ubutagatifu kandi Papa akaba ari we ufata umwanzuro wa nyuma.
Muri iki gihe kugira ngo umuntu agirwe umutagatifu hasabwa ibintu bikurikira:
-Kuba umuntu yarapfuye;ntawe ugirwa umutagatifu akiri muzima;
-Kuba yarabayeho mu buzima bwa gikiristu ari intangarugero n’imfura;
-Ibitangaza nibura bibiri;
-Gushyirwa mu rwego rw’abahire no ku rutonde rw’abagomba kwigwaho ngo bazashyirwe mu rwego rw’abatagatifu.
Gusabira umuntu gushyirwa mu batagatifu bikorwa n’umukristu wese, akaba afite amakuru n’ibimenyetso bihagije, ubusabe bwe akabwohereza i Roma abinyujije ku Mwepisikopi w’aho uwo asabira yapfiriye; Ibisabwa ni umwirondoro w’usabirwa, ibikorwa byamuranze, urutonde rw’abagabo bahamya ibimuvugwaho, abo bagabo bagomba kuba bakiriho. Mu gusuzuma ibi byose rero habaho abavoka babyemeza, hakabaho n’ababihakana, nyuma hakaza kubaho gutora; mbese ni nk’urubanza rukomeye.
Muri make ni ibintu bisaba igihe kirekire, twavuga nka Mt Jeanne d’Arc wapfuye mu mwaka wa 1431, akagirwa umutagatifu mu 1920, nyuma y’imyaka 489, ahari ho ariko nabo bitatinze nka Tomas Becket (Imyaka 3), Pierre de Verone na Antoine de Padoue (Umwaka umwe).
Bavandimwe rero, tuharanire kazaba abatagatifu, tubaho mubizima buzira amakemwa muri iyi si, ubuzima bw’intangarugero, twubahiriza uko bishoboka indangagaciro dusanga mu Ivanjili. Kandi Papa Yoahani wa XXIII na Papa Pawulo wa II bakomeze badusabire.
Hifashishijwe ibitabo:
1. Régine Pernoud, Les Saints au Moyen Âge - La sainteté d’hier est-elle pour aujourd’hui ?, Paris
2. Pierre Delooz, « Pour une étude sociologique de la sainteté canonisée dans l'Eglise catholique », Archives des sciences sociales des religions, vol. 13, no 13, 1962
Padiri Viateur SAFARI


text:
Twihanganishije ababuriye ababo muri iyi mpanuka ariko twizera ko polisi ikora iperereza kucyateye impanuka uwabigizemo uruhare agakurikiranywa agahanywa
Uwiteka abakire mube
Kuba yari imodoka itabajwe se bivuga kugenda nta bushishozi? ese iyi modoka yari ifite intabaza zigenda zisaba ibindi binyabiziga kuyiha inzira wenda ngo tuvuge ko byayisuzuguye? ndabizi neza ko uwari utwaye iyo modoka ya Police ataramukanye gahunda yo gukora impanuka nta n’ibyo yifuzaga kimwe n’undi wese ukora impanuka ariko nanone niba yari imodoka ya Police isanzwe itanafite ibyangombwa bigaragaza ko itabaye ,akagenda ku muvuduko ukabije n’ahantu hategerwa imodoka kandi mu masaha ya mugitondo abantu baba bari ku cyapa ari benshi yagombaga kubitekereza akagabanya umuvuduko,rero ndumva nawe hatakwirengagizwa ko afite amakosa, kuko ibyaribyo byose sinzi niba ikora ari irya moto(ibyo byarebwa neza) ndetse si n’iry’abanyamakuru bagezweho n’impanuka. niba rero uwo mupolisi ahamwe n’ikosa akwiye guhanwa.Murakoze